Ayda Jebat Pengsan Ketika Sesi Rakaman?

Baru-baru ini, kami sempat menemuramah pelakon yang semakin meningkat naik, Ayda Jebat dan dia juga turut berkongsi cerita mengenai pengalamannya yang dikatakan hampir pengsan selepas 15 minit berada di bilik rakaman.

BACA: Ayda Jebat: Saya Perlu Jatuh Cinta Dengan Zul Ariffin Sekali Lagi

“Bila sudah 15 minit berada di bilik rakaman tersebut macam mula-mula itu saya mahu berhenti sebab sudah tidak boleh fokus lagi seperti mahu pengsan. Jadi saya berehat dahulu sehinggakan krew-krew yang lain memberikan saya coklat untuk membuatkan saya bertenang,” katanya yang ditawarkan sebagai salah seorang watak alih suara bahasa melayu filem Transformers yang dijangka akan ditayangkan di saluran HBO pada Raya pertama ini.

Tambahnya lagi, sungguhpun tidak melakukan aksi-aksi seperti berlakon dalam drama, proses rakaman ini membuatkan dirinya perlu fokus dan menghayati setiap peranan dan watak yang diberikan pengarah kepadanya.

“Ini pertama kali saya melakukan proses rakaman atau ‘dubbing’ yang sememangnya tidak dinafikan lagi ini adalah perkara yang susah berbanding dengan lakonan di depan kamera. Tetapi saya sungguh teruja untuk membuatnya walaupun ini adalah pengalaman pertama”

“Contohnya kalau dalam filem itu nkena berlari saya akan termengah-mengah juga berlari dalam studio walaupun pengarah kata tidak perlu, tetapi saya inginkan feel itu,” ujarnya yang menerima tawaran ini selepas sahaja memenagi Artis Baru Wanita Popular ABPBH 2014.

Sementara itu, Ayda Jebat akan memasuki studio untuk merakamkan single nya yang terbaru.

“Selepas ini saya akan merakamkan lagu terbaru dan agak berdebar juga kerana saya sememangnya daripada awal merupakan penyanyi yang dilahirkan menerusi program reality dan akan sibuk pula ke studio selepas sahaja penggambaran drama, “ tambahnya lagi. (rtky/h)


Jualan Mega Raya 2015 Di Lazada Dengan Potongan Harga Hingga 90%

Okay raya sudah semakin menghampiri kita walaupun baru seminggu berpuasa. Eh, kami sudah semangat nak beraya tahu? Sudah tentu kami sudah mahu membeli belah untuk persiapan raya, melaram sakan bersama yang tersayang di pagi sucinya Aidilfitri. Cewah.

Macam tahu tahu kami mahu laburkan duit gaji yang tidak seberapa ini, Lazada Malaysia telah memulakan Jualan Mega Raya yang berlangsung hari ini sehingga 26 Jun 2015 — potongan harga sehingga 90% untuk katalog mengandungi lebih 30,000 barangan. Say what?

Inilah masanya untuk cari kamera bagus untuk ber’selfie di pagi raya kan? Dan apakah ertinya kamera canggih tanpa baju raya yang cantik. Lazada Malaysia tawarkan barisan jenama terkemuka seperti Melinda Looi, Radzuan Radziwill dan Rizman Ruzaini untuk pilhan anda melaram.

Tidak lagi perlu bersesak sesak di kompleks membeli belah bersama ribuan manusia lain kerana semua yang anda perlukan di hari raya ini kini di hujung jari. Masa untuk keluar boleh anda luangkan dengan yang tersayang — kan lebih bermakna jadinya.

Lebih menarik, jika anda merupakan pemegang kad Maybank anda akan menikmati potongan harga tambahan sebanyak 10% ke atas pembelian pada 24 Jun dengan rebat maksima RM200. Cuba kira berapa banyak anda boleh berjimat raya ini dan gunakan wang yang ada untuk tujuan lain — duit raya untuk anak anak contohnya.

Jika itu pun belum mampu menyakinkan anda untuk membeli belah di Lazada Malaysia raya ini, khas untuk pembaca ROTIKAYA anda akan menikmati potongan harga sebanyak RM35 dengan setiap pembelian RM150 ke atas — diskaun sebanyak lebih 20% gayanya.

Tunggu apa lagi? Halakan monitor anda ke Jualan Mega Raya 2015 di Lazada Malaysia dan mula membeli belah tanpa keluar setitis peluh pun untuk melaram di pagi raya. JOM!


Elizabeth Tan Nafi Jadi Punca Adira Putus Tunang

Ketika ini sedang kencang khabar angin yang mendakwa penyanyi Elizabeth Tan sebenarnya menjadi punca kenapa Adira putus tunang. Menurut Elizabeth, Shahrul Nasrun (tunang Adira) sendiri yang memulakan langkah untuk mendekatinya ketika bekerjasama dalam satu penggambaran klip video.

“Masa saya mula-mula mengenali Shahrul, saya memang tak tahu dia sudah bertunang malah daripada cara dia sendiri dari awal pun memang dia nak mengorat. If ada orang nak salahkan saya, saya ada bukti yang dia flirt dengan saya and I’m not flirting back”

“Saya dapat tahu dia sudah bertunang pun dari salah seorang jurusolek. Bila saya tahu situasi yang dia sudah bertunang dan nasihatkan demi kebaikan, Shahrul pernah kata – girlfriend je pun (merujuk kepada Adira). Jika saya salah, Adira sudah lama akan jumpa dengan saya,” kata Elizabeth kepada Rotikaya.

Elizabeth mengakui dia sedih dengan perkara tersebut namun dalam masa yang sama tidak mampu mengawal apa yang mahu diperkatakan oleh setiap orang. (rtky/s)


Syafiq Kyle Sudah Mula Kumpul Aset Sebelum Kahwin

Mengakui sudah naik bosan melayan pertanyaan berkaitan tentang percintaan, Kyle Syafiq menjelaskan bahawa dia dan juga Uqasha Senrose masih lagi bersama sebagai kekasih selain menjelaskan mengapa mereka jarang bertemu.

“Kisah peribadi saya tidak menarik pun untuk dikongsi. Bukan apa, saya macam orang lain juga yang melalui fasa percintaan. Jadi untuk bercerita lebih-lebih adalah tidak manis. Dia (Uqasha) masih kekasih saya”

“Tidak semestinya apabila bercinta perlu kerap berjumpa. Memandangkan dia pun ada kerjaya sendiri, jadi saya faham. Begitu juga sebaliknya. Tambahan teknologi hari ini canggih, banyak cara boleh berkomunikasi,” katanya kepada Harian Metro.

Selain itu, walaupun belum memikirkan soal perkahwinan, Syafiq dalam masa yang sama turut menjelaskan ketika ini dia sudah pun mula mengumpul aset demi masa depan dan akan memikirkan soal perkahwinan setelah membeli rumah. (rtky/s)


Chef Wan: Bulan Ramadan Jadi Pesta Makanan

Chef Wan baru-baru ini meluahkan pendapatnya mengenai sikap segelintir masyarakat di negara ini yang tamak dan gelojoh sehingga sanggup membazirkan makanan ketika bulan Ramadan lebih-lebih lagi ketika berada di bufet Ramadan sehingga ada yang berebut-rebut dan enggan beratur untuk dapatkan makanan.

“Mereka sering mengambil makanan dengan banyak ketika di hidangan buffet, tidak mahu beratur tetapi akhirnya tidak mampu menghabiskan makanan tersebut kerana kekenyangan”

“Di rumah sekalipun, ada juga ibu-ibu yang membazir dengan menyediakan makanan sehingga penuh satu meja untuk ahli keluarga tetapi untuk apa?” kata Chef Wan ditemui ketika menghadiri pengagihan bubur lambuk bersama Petronas Dagangan Berhad (PBD) di Masjid Jamek Kampung Baru di sini pada Rabu.

Tambah beliau, jika dilihat kepada statistik makanan kesihatan, orang Melayu paling ramai dirawat akibat kencing dan darah tinggi selepas bulan Ramadan selain menyatakan bahawa masyarakat Malaysia telah mengubah bulan Ramadan menjadi pesta makanan dan ia telah lari daripada objektif sebenar berpuasa. (rtky/s)


Izzue Islam Nafi Isteri Buat Hal Kerana Adegan Bersentuhan

Masih tidak habis-habis dengan isu isterinya tidak boleh melihat suami bersentuhan, Izzue Islam baru-baru ini menafikan dakwaan yang mengatakan isterinya, Awin, bertindak tidak profesional dengan mengarahkan penggambaran drama dihentikan kerana ada adegan bersentuhan antara Izzue dan wanita lain.

“Awin tidak pernah minta hentikan penggambaran, begitu juga saya kerana hak sepanjang penggambaran adalah atas kuasa pengarah dan ia adalah mengikut skrip yang kami setujui. Perkara tentang bersentuhan itu kami sudah jelaskan awal-awal lagi”

“Dan pengarah selalunya yang akan tukar babak tersebut bukan saya atau Awin yang memandai-mandai. Isu ini tidak perlu timbul lagi kerana semua pihak sudah jelas dan apa-apa tawaran selalunya mereka sudah maklum tentang syarat itu, barulah kami setuju,” katanya.

Menurut Izzue, sejak mempraktikan syarat tersebut, dia tidak berhadapan dengan sebarang masalah melibatkan pengarah dan pelakon-pelakon lain namun turut kesal dengan tuduhan sedemikian dan mengakui sukar baginya untuk menjelaskan pekara tersebut kepada pihak-pihak lain. (rtky/s)


Aliff Aziz Azam Jadi Insan Lebih Baik, Lupakan Kisah Silam

Setelah diburu kontroversi dengan gambar mesra baru-baru ini, Aliff Aziz dan Bella Astillah kini merancang untuk bertunang pada penghujung tahun malah ini kerana mahu memberi laluan terhadap kerjaya terlebih dahulu.

“Saya mengenali Bella sudah hampir tiga tahun. Tetapi saya hanya mulai rapat dengan Bella pada akhir tahun lalu, selepas kami bejumpa di sebuah acara. Dari situ, saya mulai berkawan dan rapat. Mengenali dirinya, Bella merupakan seorang gadis yang sangat baik dan memahami saya”

“Dia juga tidak gagal memberi sokongan buat saya. Dalam masa terdekat, saya mahu fokus kepada promosi album terbaru saya. Bella pula masih lagi belajar dan pengajiannya bakal tamat pada April tahun hadapan. Insya-Allah jika jodoh kami panjang, kami merencana untuk bertunang pada bulan Disember ini,” katanya kepada Murai.

Selain itu, Aliff pun mahu melupakan kisah silamnya selain berusaha untuk menjadi seorang insan yang lebih baik dan berubah sedikit demi sedikit. Tambah Aliff, dia berubah dengan ikhlas dan perubahan itu adalah kerana dirinya sendiri. (rtky/s)


Elfira Loy Anggap Berhijab Satu Fasa Baru Dalam Kehidupan

Menurut Elfira Loy, Mengambil keputusan untuk berhijab sepenuhnya pada Mac lalu bukanlah bermakna bahawa dia melakukannya untuk berkahwin apatah lagi atas dasar mengikuti trend artis berhijab ketika ini.

“Saya masih muda dan tujuan berubah itu adalah atas diri sendiri. Ini yang saya nak dan nantikan. Alhamdulillah, hasrat bertudung ini dipermudahkan ketika sambutan hari lahir yang ke 21 tahun yang lalu. Apa yang dilakukan ini sepatutnya saya buat dari dahulu lagi”

“Cuma pandangan orang terhadap saya lebih positif. Saya rasa lebih selamat dan yakin. Ia umpama fasa baharu dalam hidup saya. Saya juga tidak terlalu berjaga-jaga atau teragak-agak dalam tanggapan orang di luar sana yang pantas menjatuhkan hukuman selepas hijrah ini,” kata Elfira kepada BH Plus.

Selain itu menurut Elfira, dia tidak menjadikan berhijab sebagai salah satu penghalang baginya untuk terus berfesyen. Apa yang lebih penting baginya adalah dia menjaga adab sebaik mungkin selaku wanita berhijab. (rtky/s)


Sam Bunkface Sedia Jadi Ayah, Harap Doa Para Peminat

Pengalaman kali pertama bergelar suami membuatkan Sam Bunkface sangat teruja menyambut Ramadan dan Aidilfitri sebagai pasangan suami isteri. Malah melalui Kosmo! juga Sam sempat berkongsi cerita menolong isteri masak.

“Alhamdulillah, banyak perkara yang telah berubah sejak berkahwin. Kalau sebelum ini bulan puasa saya bersama keluarga, kini saya bersama isteri (Aida). Seronok, sebab sekarang kalau mahu makan apa-apa, isteri tolong masak”

“Bergelar suami bukan mudah. Saya kena banyak bersabar dan rajin berbincang dengan isteri sebelum memutuskan sesuatu perkara. Contohnya, selepas bertahun sambut raya di Kuala Lumpur, buat pertama kali dalam hidup, tahun ini saya akan beraya bersama isteri di Melaka bersama keluarga di sebelah sana,” tutur Sam bersahaja.

Selain itu, Sam menambah bahawa dia sudah bersedia untuk bergelar bapa selain sempat berseloroh bahawa sudah bersedia galas tanggungjawab sebagai bapa sejak berumur 15 tahun. Sam juga turut mengharapkan peminat mendoakan yang terbaik untuk mereka sekeluarga. (rtky/s)


Bina Badan Sado Bukan Untuk Jadi Hero

Sudah menjadi trend apabila artis sekarang ini berbadan sado dan terbaru Nabil Ahmad yang dilihat semakin selesa dan nampak berkeyakinan apabila mempunyai susuk tubuh badan sasa dan tegap. Walaupun begitu, Nabil menafikan yang dia mahu mendapatkan watak sebagi hero dalam sesuatu filem atau drama.

Jelasnya dia tampil bseegitu kerana bertujuan untuk mempromosikan sebuah produk iklan yang memerlukan dia memiliki bentuk badan sebegitu.

“Tujuan dia adalah untuk mempromosikan sebuah produk yang akan diiklankan tidak lama lagi. Kalau kata nak jadi hero seperti Zul Ariffin, Fahrin Ahmad dan yang lain-lain itu susah sikitlah saya. Saya buat betul-betul untuk iklan,” katanya.

Sebelum ini selebriti-selebriti seperti Zul Ariffin, Shukri Yahaya dan Sharnaaz Ahmad yang juga bergiat aktif dalam sukan ini tidak pula mendapat perhatian seperti mana Nabil Ahmad ketika tersebar gambarnya yang tidak berbaju.

“Pada saya dia jadi kelakar, tapi nampaknya menjadilah apa yang saya buat sekarang ini. Pada masa yang sama saya gembira kerana dulu kurus sampai orang pernah cakap saya terlibat dengan dadah. Hisap rokok pun saya tak pernah apatah lagi nak hisap dadah,” tambahnya lagi.

Nabil turut menjelaskan perbelanjaan gym yang dikatakan agak mahal itu adalah perbelanjaan setahun dan itu termasuklah makanan tambahan yang diambil.

“Itu sebenarnya perbelanjaan untuk setahun. Tapi bila dikira betul-betul saya memang mengambil pemakanan diet. Sebenarnya makanan untuk berdiet ini tak murah sangat. Saya punya jurulatih pun boleh tahan juga harganya. Saya ambil dia secara personal sebab nak dia ajar saya seorang ini kerana dia perlu fleksibel dengan masa saya,” jelasnya yang akan mengerjakan ibadah Umrah pada 6 Julai ini iaitu selama 10 hari berada di sana dan dijangka akan pulang sehari sebelum menjelangnya Aidilfitri. (rtky/h)


Gambar Anak Harith Iskander Di Laman Web Lucah, Bakal Ambil Tindakan

Apa yang terjadi kepada Harith Iskander ini benar-benar membimbangkan kerana gambar anak lelakinya bersama gambar kanak-kanak lain telah disiarkan di sebuah laman web pornografi kanak-kanak, dipercayai dari Malaysia.

“Google Alert membawa perhatian saya kepada gambar-gambar anak saya (dan saya sedang memangku anak saya) berserta gambar kanak-kanak lain yang muncul dalam sebuah laman web tempatan berserta imej grafik lucah”

“Kedua-dua adalah menjijikkan dan sangat membimbangkan, dan semestinya saya dalam proses menghubungi SKMM untuk mengetahui apa tindakan yang boleh diambil,” kata Harith melalui akaun Instagram miliknya semalam.

Selain itu, gambar anak perempuan Erra Fazira, Engku Aleesya juga terdapat di laman web tersebut. Pihak berwajib seharusnya mengambil tindakan pantas bagi mengelakkan perkara sebegini menular dengan lebih meluas tanpa sebarang sekatan. (rtky/s)


Nabila Huda Akan Umum Tarikh Bila Sampai Masa

Nabila Huda melalui akhbar Kosmo! baru-baru ini mengakui bahawa dia telah bersedia untuk melangsungkan perkahwinan namun tarikhnya masih belum ditentukan selain tidak mahu percintaan kali ini menjadi sensasi sehinga menggugat niat murni mereka berdua.

“Seperti yang dikatakan, kisah peribadi saya biarlah menjadi simpanan sendiri tanpa perlu dihebahkan kepada umum. Namun, setiap perkara yang baik itu akan diberitahu jika telah sampai masanya. Besar harapan, dia menjadi insan terakhir dalam hidup saya”

“Tambahan pada usia sekarang membuatkan saya berasa tidak lagi sesuai untuk memulakan hubungan baharu,” kata Nabila sambil menyatakan bahawa dia merahsiakan dulu bila dia akan kembali memegang status seorang isteri dan menjadikan ia sebagai tanda tanya dalam kalangan peminat.

Tambah Nabila, apa yang penting bagi Nabila adalah lelaki tersebut mampu menerima dirinya dan menyayangi Keisha seperti anak sendiri. (rtky/s)


Siti Sarah Hormati Bulan Ramadan

Mengakui bukan kali pertama berhijab, Siti Sarah tidak berani memberi kenyataan terhadap imejnya itu kerana tahun-tahun sebelum ini bagai sudah menjadi kebiasaan baginya untuk menghormati bulan mulia itu.

“Sebenarnya setiap Ramadan memang saya lebih selesa berhijab bagi menghormati bulan mulia ini. Malah sudah beberapa tahun saya begini. Tak sangka pula tahun ni ada media yang notis dan bertanyakan hal ini”

“Saya terus terang tak berani dan tak tahu nak cakap dan komen apa tentang imej ini. Ianya memang datang secara semula jadi, bila Ramadan. Jadi saya tak berani nak kata apa bimbang nanti ianya tidak kekal pula bila tamat Ramadan”

“Lagipun berhijab dan menutup aurat ini satu perkara yang besar bukan setakat bertudung tetapi dalam masa yang sama tidak memakai pakaian yang ketat dan singkat, jadi saya tak mahu ianya jadi perkara yang boleh dibuat main-main,” katanya kepada portal Murai. (rtky/s)


Adira Enggan Beri Komen Isu Putus Tunang

Melalui laporan daripada Utusan Malaysia hari ini, ada khabar angin yang mengatakan bahawa Adira kini sudah putus tunag bersama pilihan hatinya itu. Aida daripada Utusan cuba mendapatkan kenyataan daripada penyanyi tersebut.

“Cuba menelefon Adira tempoh hari, nampaknya Adira seperti tidak bersedia untuk menjawab apa-apa lagi buat masa ini. Katanya kepada Aida cuma no comment, sewaktu Aida menelefon Adira yang kedengaran agak sibuk ketika itu”

“Sampai sekarang Aida kurang pasti apa kesudahan khabar angin tersebut. Tetapi pada Aida, Adira adalah seorang yang jujur dan pasti dia akan terangkan juga apa sebenarnya apabila sudah bersedia,” kata Aida dipetik daripada akhbar tersebut.

Harapnya khabar angin yang sedang laju tersebar ini tidak terjadi dan semoga Adira dan juga tunang tabah menghadapi ujian dalam tempoh pertunangan ini. (rtky/s)


Johan As'ari Bersangka Baik Dengan Kenyataan Selfie Nooh Gadut

Baru-baru ini, Pengerusi Majlis Agama Negeri Johor (MAINJ) Datuk Nooh Gandut mengeluarkan kenyataan mengenai selfie selepas terawih dengan niat untuk menunjuk-nunjuk atau pun riak mampu menghapuskan pahala ibadah.

Perkara tersebut nampaknya mendapat perhatian pelakon Johan As’ari yang kini sedang menuntut ilmu agama di India. Melalui kenyataanya di laman sosial Instagram miliknya, Johan berasa pelik kenapa selfie boleh menhapuskan pahala.

“Pelik pulak ana (saya) bila tak boleh selfie selepas beribadah kata seorang alim d Malaysia. Hurm.. di sini yang ana post tu rata-rata mereka yang ajak selfie. Mungkin dia beri nasihat takut timbul riak atau dia belum faham apa itu hablumminannas…tak apa lah.. kita husnuzon (bersangka baik),” kata Johan di Instagram.

Mungkin juga Johan tergerak hati untuk memberikan kenyataan sedemikian kerana dia juga dilihat selalu memuatnaik gambar perjalanan dan juga rakan-rakan yang ditemuinya sepanjang menuntu ilmu di bumi India tersebut. (rtky/s)


AC Mizal Mewah, Belum Bergelar Jutawan

Jika dilihatkan kepada kemewahan yang dimiliki pengacara versatil ini, ramai yang menyatakan bahawa dirinya sudah pun bergelar jutawan. Malah menurut Dato’ AC Mizal, dia sendiri menafikan gelaran jutawan itu selain memperjelaskan dari mana sumber pendapatannya itu.

“Selain sibuk dengan karier seni, saya juga pemegang saham kepada syarikat Malaysia Brand International (MBI) yang sudah beroperasi lebih 10 tahun. Sehingga kini, pelbagai perniagaan sudah dimiliki syarikat itu termasuk perhotelan, aplikasi laman sosial dan akan datang sebuah taman tema”

“Daripada pendapatan di syarikat itulah sebenarnya saya mendapat dana untuk menceburi pula perniagaan lain termasuk yang terbaru, stesen radio bervisual Peaceyall FM,” katanya seperti yang dipetik daripada Harian Metro baru-baru ini.

Tambah AC, dia tidak mahu terlalu selesa dan meletakkan dirinya di tahap jutawan kerana mengetahui bahawa perjalanannya di dalam bidang perniagaan masih lagi jauh. Apa pun semoga apa yang diusahakan oleh AC Mizal ini akan beroleh kejayaan. (rtky/s)


Scha al-Yahya Kongsi Tips Kekal Kurus Di Bulan Ramadhan

Melihatkan kecomelan dan telatah anak kepada pasangan Awal Ashaari dan Scha Al-Yahya, Lara Alana sudah tentu peminat-peminat mahu mengetahui perkembangan mereka sekeluarga. Terbaru Scha memberitahu apabila dia mahu bersahur dia akan ditemani Lara yang turut sama bangun.

“Lara akan sibuk sekali berbuka dan turut sama bangun untuk bersahur. Dia makan sahaja dan banyak minum susu,” kata Scha al-Yahya yang ditemui semasa Majlis Berbuka Puasa Bersama HBO Asia di KL Sentral kelmarin.

BACA: Scha al-Yahya & Awal Ashaari Bawa Lara Alana Bercuti Ke London

Malahan Scha turut memberitahu lauk kesukaan Awal ketika bersahur ialah ayam masak lemak. Di bulan puasa ini Scha juga tidak mengamalkan diet kerana dia sememangnya penggemar makanan dan badannya juga tidak naik.

“Biasanya sahur Awal suka makan ayam masak lemak sahaja yang lain-lain itu biasa-biasa sahaja. Untuk kali ini saya tidak berdiet sebab saya orang yang suka makan, dan kalau naik pun sekitar 2 kg sahaja. Saya bersyukur kerana mungkin genetik saya begitu, makan tetapi tidak terlampau berat badan naik”

“Tips saya mudah hanya melakukan senaman ringan sahaja untuk mengekalkan berat badan dan seterusnya mengekalkan berat badan yang ideal,” tambahnya lagi. (rtky/h)


Nora Danish Luang Masa Bersama Keluarga Ketika Ramadan

Bagi memberi peluang untuk bersama-sama keluarga di dalam bulan yang mulia ini, pelakon Nora Danish mengambil keputusan untuk memperlahankan aktiviti seni selain dalam masa yang sama turut memberi perhatian kepada kafe miliknya, Kopi XOXO.

“Sepanjang Ramadan saya menolak semua tawaran berlakon bagi menumpukan perhatian kepada keluarga terutama anak tungga saya, Putera Rayqal. Maklumlah, sebelum raya saya terlalu sibuk dengan kerja, jadi inilah masanya untuk saya meluangkan waktu bersamanya,” kata Nora kepada BH Plus.

Selain itu, Nora yang sangat menggemari kari ayam dan juga ayam masak cili ini juga biasanya akan menggunakan masa yang ada dengan keluarga untuk sama-sama berbuka puasa dan juga menunaikan solat terawih bersama-sama.

Dalam perkembangan lain, Nora mengakui tidak ambil pusing mengenai kritikan negatif yang dilemparkan di akaun Instagram miliknya dan lebih memberi tumpuan kepada perkara yang positif.

“Sedangkan pemimpin sendiri pun dikutuk, apatah lagi selebriti biasa seperti saya. Bagi saya segala kutukan yang dilemparkan adalah lumrah di dalam kehidupan,” jelas Nora lagi. Bagi kami, apa Nora lakukan itu betul juga. Jika dilayan nanti tidak jadi kerja. (rtky/s)


Kaka Azraff Terkilan Dituduh Sebar Gambar Bogel. Simpati Dengan Mangsa

Mungkin tidak perlu lagi kami sebut nama selebriti tersebut namun baru baru ini sekeping gambar separuh bogel beliau telah tersebar di internet dan walaupun belum ada kesahihan tentang identiti empunya gambar, ramai peminat berspekulasi ianya memang milik pelakon wanita popular itu.

Dalam kekecohan tentang gambar yang tersebar itu, nama Kaka Azraff terpalit dikatakan sebagai penyebar gambar tersebut lebih lebih lagi beliau sebelum ini pernah juga dikaitkan dengan kontroversi berkaitan teman lelaki pelakon wanita tersebut.

“Mengaitkan diri saya dengan penyebaran foto terbabit sememangnya satu fitnah terlampau. Saya sangat marah pada orang yang menyebarkan gambar itu. Gara gara dirinya, nama saya terpalit sama sedangkan saya tidak tahu menahu langsung tentang hal ini,” kata Kaka Azraff.

Kaka Azraff juga meluahkan rasa simpati terhadap pelakon wanita tersebut dan sebagai seorang wanita juga beliau turut merasa malu dengan kejadian ini.

“Saya sudha penat dengan gossip dan kontroversi. Ramadhan tahun ini banyak mengajar saya untuk mendekatkan diri dengan Allah dan tidak mahu lagi dengar pelbagai cerita panas berbanding kerjaya seni saya,” tambahnya lagi kepada Berita Harian. (rtky/m)


Isteri Fahrin Ahmad Akui Menangis Ketika Berjauhan, Sedia Berhenti Kerja

Pasangan yang baru sahaja mendirikan rumahtangga Fahrin Ahmad dan isterinya Elena Hani mengakui apabila berjauhan dia (isteri) menangis kesedihan, tetapi memikirkan tanggungjawab dan cabaran yang perlu dipikul mereka berdua berfikiran positif dan tidak mahu terburu-buru mengambil keputusan.

Bagaimanapun isteri Fahrin telah pun bersedia untuk melepaskan jawatan itu dan tinggal bersama suaminya suatu hari nanti.

“Lepas balik berbulan madu, saya balik ke Dubai dan Fahrin ke Manchester dan ketika itu tidak berasa sedih kerana saya tahu dia akan datang ke Dubai. Tapi bila dia balik ke KL saya berasa sedih dan menangis”

“Sebelum ini saya sudah bersedia apabila rancang nak kahwin saya perlu mengatur segala jadual. Kalau berhenti kerja pun saya lebih selesa untuk jaga Fahrin,” kata Elena Hani yang ditemui di Majlis Berbuka Puasa HBO Asia.

Berpuasa sebagai suami isteri merupakan pengalaman pertama buat pasangan bahagia ini kerana inilah masa yang mereka ada untuk bersama kerana jarak dan komitmen kerja membuatkan mereka terpaksa tinggal berasingan buat sementara waktu.

“Kali pertama berbuka puasa sebagai suami isteri terasa bila kita tahu suami isteri itu sepatutnya bersama tetapi terpaksa berjauhan. Bila ada peluang bersama kami akan gunakannya sebaik yang boleh,” kata Fahrin.

Elena pula berkata, “Sangat teruja kerana pertama kali bersama suami dan selama 8 tahun saya berpuasa secara melancong dan berada di atas pesawat dan di bumi Dubai. Selalunya tak pernah bercuti masa puasa hanya cuti ketika raya. Cuti kali ini memang saya mohon dan Alhamdulillah lulus,” katanya yang penuh teruja.

Manakala persiapan raya pula diuruskan oleh Fahrin kerana bimbang isterinya itu tidak mendapat kebenaran daripada pihak atasan untuk bercuti. Pasangan ini dijangka beraya di Sri Damansara iaitu kediaman isterinya Elena Hani sebelum petangnya itu berangkat pula ke Johor Bahru bagi merayakan suasana hari raya di rumah Fahrin pula.

“Saya tak tahu off-day dia bila. Jadi saya kena tanya persiapan raya seperti kuih, baju dan masa-masa beginilah apabila dia pulang saya akan berbincang dengannya. Saya tak nak ambil risiko kerana dia balik ke Malaysia sehari sebelum raya. Pada tahun ini pagi raya itu saya akan beraya di rumah Elena dahulu dan pada petangnya kami akan bertolak ke Johor,” tambahnya. (rtky/h)


Putri Mardiana Mengaku Tidak Bersalah Tuduhan Khalwat

Semalam, Putri Mardiana dan pasangannya Shahrizam Abdullah mengaku tidak bersalah atas tuduhan berkhalwat di sebuah premis kediaman pada 14 Disember tahun lalu. Mereka membuat pengakuan itu di hadapan Hakim Syarie, Shaiful Azli Jamaluddin ketika ia disebut di Mahkamah Rendah Syariah Gombak Timur.

Shaiful Azli kemudian memerintahkan mereka dikenakan ikat jamin sebanyak RM1,500 setiap seorang dan kes berkenaan akan disebut semula pada 25 Ogos depan selain diminta untuk melantik peguam bela bagi mewakili mereka dalam kes berkenaan.

Putri Mardiana dan Shahrizam telah ditahan di sebuah kediaman beralamat C-05-08 Jalan UP 1/1D Jalan Ukay Perdana, Hulu Klang pada pukul 3.03 pagi berdasarkan aduan awam kepada Bahagian Penguatkuasaan Jabatan Agama Islam Selangor (Jais) pada 14 Disember tahun lalu.

Mereka ditahan mengikut seksyen 29 (1) A dan B Enakmen Jenayah Syariah Selangor 1995 dan jika disabitkan kesalahan boleh dikenakan denda tidak melebihi RM3,000 atau dipenjarakan selama tempoh tidak melebihi dua tahun atau kedua-duanya sekali. (rtky/m)


Wan Maimumah Sahkan Sudah Bercerai

Pelakon veteran Wan Maimunah kini bergelar janda apabila dia mengakui sudah tiada apa-apa hubungan lagi dengan seorang usahawan makanan tradisi kacang pool di Johor, Makpol Saimon, sejak April lalu.

Bagaimanapun, Wan Maimuanah enggan memperincikan mengenai perceraiannya itu dengan alasan bagi menghormati keputusan bekas suaminya yang enggan perkara itu disebarkan. Selain itu menurut Kosmo!, pelakon itu kini kelihatan tidak bermaya dan susut berat badan.

“Saya tidak boleh memberi sebarang kenyataan lanjut mengenai kes perceraian kami, lagi pun lebih baik jika ditanya kepada pihak sebelah sana (bekas suaminya). Saya bimbang perkara ini diperbesarkan.

“Apa yang boleh saya katakan semua itu kuasa Allah, hanya Allah yang maha mengetahui segala yang berlaku,” katanya kepada akhbar Kosmo! ketika ditemui di Stesen Bas Larkin, semalam. (rtky/s)


Acha Septriasa Belum Dapat Hidayah Untuk Berhijab

Pelakon Indonesia, Acha Septriasa yang satu ketika dahulu pernah popoular melalui filem Heart, mengakui dirinya masih belum bersedia untuk berhijab meskipun dia sering membawa watak wanita bertudung dalam filem-filem lakonannya.

“Saya tahu hijab itu wajib bagi seorang wanita Muslim tetapi saya belum mendapat hidayah untuk berhijrah ke arah penampilan seperti itu,” katanya kepada portal Kapanlagi selain menyatakan bahawa dia berasa sangat tenang dalam menjiwai watak-watak yang dilakonkan.

Bermula daripada lakonannya yang berkesan di dalam filem-filem berbentuk ketuhanan itu membuatkan dirinya turut mempunyai peminat di kalangan wanita berhijab yang lebih berusia. Apa-apa pun, pastinya peminatnya di sini mahu pun Indonesia sentiasa mendoakan yang terbaik buat pelakon ini. (rtky/s)


Lima Selebriti Yang Perlu Luahkan Apa Yang Terbuku Di Hati Musim Raya Ini

Setiap kali tibanya musim perayaan terutamanya sambutan Aidilfitri, tidak dinafikan ucapan maaf sering kedengaran dan saling dipinta antara sesama kita. Namun, dalam sedar atau tidak ada satu ungkapan yang perlu diucapkan untuk menghargai mereka yang wujud dalam hidup kita.

Entah kenapa ‘kan kita hidup dalam masyarakat yang sebenarnya banyak memendam rasa dari meluahkan apa yang dirasa. Mungkin kerana takut, mungkin kerana merasakan ianya tidak perlu. Kami sendiri kadang kadang lebih suka berdiam walaupun tahu ianya perlu.

Seperti kata Sharifah Shahira, kita mungkin sudah terbiasa dengan dikelilingi orang tersayang sehingga berasa terlalu selesa atau lebih malu untuk meluahkan kata kata menghargai diri mereka sekali sekala. Oh come on, apalah erti sayang tanpa kata.

Dan mungkin juga kita sering dibesarkan dalam keluarga yang jarang meluahkan kata sayang dan penghargaan, jadi seakan segan apabila sudah besar.

Sejak beberapa hari lalu, ada hashtag #KataTakTerkata yang mula menjadi trending di laman sosial di mana ramai mula meluahkan apa yang terbuku di hati untuk insan tersayang — apa kata kita mulakan dari situ, biar mereka tahu mereka dihargai.

Harith Iskander mungkin merasa mudah untuk buat kita bergelak ketawa dengan jenaka beliau yang memang hebat namun tahukah anda yang Harith Iskander masih punya perasaan untuk diluahkan kepada yang tersayang?

Menerusi hashtag #KataTakTerkata, beliau tweet satu mesej khas untuk yang tersayang malah dalam bentuk kaligrafi.

Saying "Thank You" is very important but we don't say it enough. This Ramadhan let us express gratitude and thanks for our loved ones. First of all I'm thanking my wife not only for preparing my sahur for me this morning but for who she is and everything she has done for our family. Terima Kasih @jezaminelim and Selamat Berpuasa everyone! #katatakterkata #TheIskanders #TerimaKasih #ThankYou

A video posted by Harith Iskander (@harithiskander) on Jun 17, 2015 at 7:04pm PDT

Satu Malaysia tahu yang mereka sudah selamat melangsungkan perkahwinan baru baru ini dan tahukah anda yang Hairul Azreen sudah menyimpan perasaan terhadap Hanis Zalikha bertahun lamanya namun tetap sabar menanti cintanya diterima. Hanis Zalikha memang insan yang bertuah.

Menjadi yang nombor satu bukan mudah buat Datuk Siti Nurhaliza dan beliau miliki seorang lelaki yang berjiwa besar selain mampu menepis semua dugaan bersama sepanjang perkahwinan. Lelaki seperti suaminya, Datuk K memang sukar dicari di zaman ini.

Jika anda mengikuti perkembangan kerjaya Lisa Surihani sejak awal sehingga hari ini, pasti anda akan perasan akan penglibatan ibunya yang sentiasa di sisi dari mula bertapak sehinggalah berjaya menjadi buah hati rakyat Malaysia hari ini.

Ibu memang permata yang tidak akan terganti dengan apa pun di atas dunia ini, seperti kata kata kaligrafi #KataTakTerkata Lisa Surihani ini.

This season, besides saying Sorry, we should also say Thank you. We must learn to not take things for granted and truly appreciate the existing blessings that we have. Who do you want to thank this season? #katatakterkata

A video posted by Lisa Surihani Mohamed ? (@iamlisasurihani) on Jun 17, 2015 at 11:13pm PDT

Pelakon komedi wanita kesayangan ramai, Sharifah Shahirah pun tidak mahu lepaskan peluang ikuti trend #KataTakTerkata sempena musim raya ini untuk meluahkan sesuatu buat ibu tersayang. Tersentuh kami melihat kaligrafi yang dihasilkan. Oh tiba tiba rindukan ibu di kampung.

#katatakterkata Say sorry when you really mean it, sincere from your heart. And thank you is a powerful tool and feeling that you should be feeling everyday! Spread it to the people around you.

A video posted by Shiera Al-Khaired (@shieraijoy) on Jun 18, 2015 at 1:49am PDT

Siapa lagi yang anda rasa perlu meluahkan apa yang dirasa dalam hati sempena musim perayaan ini? Mungkin diri anda sendiri, jom luahkan perasaan anda terhadap mereka yang tersayang musim raya ini dengan hastag #KataTakTerkata dan sama sama kita sebarkan kasih sayang. Cewah!


Suami Memasak, Alyah Ambil Alih Tugas Basuh Pinggan

Beruntung sungguh Alyah kerana bukan semua suami mahu bangun sahur kemudian tolong sedia dan masak pula. Semuanya gara-gara Ramli MS yang sangat cerewet tentang makanan, jadi dia sendiri dengan relanya mahu memasak juadah untuk bersahur.

“Memang setiap waktu sahur suami saya yang akan memasak. Kalau nak tahu Dato’ Ramli seorang yang cerewet bab makan ni, jadi dia lebih prefer dia yang masak sendiri. Kalau makanan yang kita beli di kedai apatah lagi bazaar, dia tidak suka”

“Kalau dia nak pun juadah seperti mutabak Singapura, itu pun kena pergi beli di Singapura manakala kalau nasi beriani gam kena beli di Batu Pahat. Jadi, memang selalunya dia ambil tugas masak untuk kami sekeluarga dan saya dengan bangganya akan ambil tugas mencuci pinggan,” katanya kepada portal Murai.

Selain itu, tambah Alyah, peluang bulan Ramadan yang datang pada tahun ini digunakan sebaiknya kerana dia juga memperlahankan aktiviti seni sekaligus memberi peluangnya untuk berbuka di masjid selain berterawih bersama keluarga. (rtky/s)


Crisitna Suzanne Percaya Jodoh Ketentuan Tuhan, Tidak Terburu Buru

Mengakui sifatnya yang pemalu dan juga kasar, Cristina Suzanne menjelaskan ketika ini tidak mempunyai kekasih malah menurut pelakon yang semakin popular melalui drama Puteri Bukan Nama Sebenar ini juga tidak tahu untuk keluar temu janji.

“Saya tak tahu dating. Sebab itu saya tiada kekasih. Lagipun, siapalah nak saya yang yang kasar ini,” kata Cristina dipetik daripada portal Mangga Online.

Cristina juga mengakui bahawa dia sebenarnya seorang pemalu apabila berhadapan dengan lelaki selain mengehadkan pergaulannya bersama lelaki untuk mengelak daripada digosipkan dengan lelaki yang sudah berpunya.

“Saya tiada masalah untuk menegur orang. Tetapi kalau dengan lelaki, saya malu dan segan. Saya takut kalau-kalau seseorang itu sudah berkahwin, tunangan orang ataupun sudah berpunya. Saya tak nak orang mengata,” ujarnya.

Sebelum ini Cristina pernah bertunang namun tidak kesampaian. Malah pelakon yang sudah mencapai umur 30 tahun ini juga percaya bahawa jodoh tidak perlu dicari dan akan datang sendiri selain tidak terlalu terburu-buru mengenai kehidupan berumahtangga. (rtky/s)


Alif Satar Akui Tidak Percaya Pengasuh Kanak-Kanak

Baru sahaja menimang cahaya mata pertama pada 31 Mei lalu, melalui Harian Metro hari ini, Alif menyatakan sendiri bahawa dia sememangnya tidak percayakan pengasuh kanak-kanak kerana terkesan dengan sikap sesetangah pengasuh yang mendera bayi.

“Sejak berkahwin lagi kami memang tidak ambil pembantu rumah. Malah ketika isteri mengandung dan selepas bersalin, saya sendiri masih mampu menguruskan rumah seorang diri. Malah saya lebih selesa dengan cara sedemikian”

“Jika segelintir pihak selesa menghantar anak mereka ke rumah pengasuh, tidak bagi kami yang sebolehnya mahu mengurus dan menjaga anak sendiri. Saya takut membaca kisah malang yang menimpa anak-anak di tempat asuhan atau pusat jagaan harian,” katanya kepada Harian Metro.

Sementara itu, menurut Alif, dia juga dalam masa yang sama tidak menghalang jika isterinya mahu kembali bekerja selepas habis pantang nanti. Apa pun, semoga keluarga ini sentiasa bahagia dan dilimpahkan rezeki berterusan. (rtky/s)


Sharifah Shahora Kembali Terima Suami, Bakal Bercuti Selepas Aidilfitri

Jika sebelum ini, Sharifah Shahora mendedahkan mengenai kecurangan suaminya,kini perkara tersebut dalam masa yang sama membawa sinar baru di dalam hubungan mereka apabila dia dan suaminya, Raja Mukhriz Raja Ahmad Kamaruddin kini sudah kembali berdamai.

“Alhamdulillah, dua minggu selepas pendedahan itu, Mukhriz memujuk dengan memberi bunga, menghantar video-video dan meluahkan kata-kata cinta di WhatsApp dan Facebook. Saya nampak usahanya yang mahu perbaiki hubungan ini”

“Walaupun hati saya masih lagi sakit dengan sikapnya itu, tetapi sebagai seorang isteri yang sudah lama hidup bersama, tambahan pula kami ada anak, saya berfikir panjang dan memperbaiki semula perkahwinan kami,” katanya mStar Online selain mengharapkan berkat Ramadan menjernihkan lagi hubungan.

Dalam perkembangan lain, Shahora menifatkan perkara tersebut sebagai pengajaran terbesar selain membuatkan mereka berfikir secara lebih matang. Tambah pelakon itu lagi, suaminya itu merancang bercuti bersama anak-anak selepas Aidilfitri nanti.

Shahora dan Mukhriz sudah pun mendirikan rumah tangga pada 26 Oktober 2008 dan mempunyai dua orang cahaya mata berusia tiga dan tujuh tahun. Semoga hubugan pasangan ini akan bertambah baik dan berkekalan till jannah (rtky/s)


Atikah Suhaime Sifatkan Khabar Angin Burukkan Namanya

Baru-baru ini, Atikah Suhaime baru sahaja mengeluarkan kenyataan bahawa tidak sengaja menonjolkan kekasihnya namun menurut sumber kepada portal Murai, pelakon baru itu didakwa sering dilihat keluar masuk di kediaman kekasihnya yang terletak di Cyberjaya.

“Eh, tak adalah, tak betul tu. Jahatnya orang yang buat cerita macam ni. Saya tak pernah pergi ke rumah sesiapa pun di Cyberjaya. Saya tak tahu siapa yang orang tersebut nampak yang pasti ia bukan saya”

“Saya juga tidak tinggal di kawasan yang disebutkan itu jadi saya rasa cerita ini sengaja diadakan untuk memburukkan nama saya. Saya tidak mahu mengulas lanjut apa-apa pertanyaan yang mengaitkan teman lelaki atau hal peribadi,” jawabnya kepada Murai.

Menurut sumber, terdapat bukti CCTV yang menampakkan kelibatnya. Apabila ditanyakan tentang kebenaran adakah kondo yang disebutkan itu didiami oleh teman lelakinya, Atikah memohon untuk mengulas mengenai hal tersebut selain menyatakan tidak mahu terlalu mendedahkan hal percintaan kepada umum.

“Buat masa ini saya mahu membina karier dan tidak mahu diganggu dengan kontroversi atau cerita sensasi yang mengaitkan dirinya,” katanya.


Fitnah Jatuhkan Maruah Mia Ahmad, Anggap Tuduhan Sangat Melampau

Mengakui terkilan dengan sikap individu yang memfitnahnya apabila mengaitkan dengan laporan mengenai seorang aktres ditangkap khalwat baru-baru ini, Mia Ahmad ia dianggap sebagai fitnah yang sangat memalukan selain menjatuhkan maruahnya sebagai seorang wanita.

“Saya tidak tahu apa-apa sehinggalah saya pulang bercuti dari Bangkok, Thailand, rakan saya memberitahu tentang gosip tersebut. Selepas membacanya sudah tentu saya rasa sedih kerana ia adalah fitnah melibatkan maruah saya,”

“Saya harap individu yang menyebarkan berita palsu itu tahu apa hukum orang yang memfitnah. Jujurnya tuduhan ini adalah sangat melampau. Saya sudah lama bersedia dengan gosip-gosip yang bakal menimpa tetapi mengenai isu ini, ia sudah di luar batasan.

“Saya harap individu itu sedar dengan kelakuannya yang menganiaya orang yang tidak bersalah,” kata Mia mStar Online.


Nabila Huda Maafkan Pengkritik, Akui Diri Tidak Sempurna

Pelakon Nabila Huda melalui mStar Online menyatakan bahawa dia telah memaafkan mereka yang selama ini tidak habis-habis menghina dan mengutuknya di laman sosial selain mengakui dirinya sendiri tidak sempurna.

“Tidak apalah, saya maafkan orang yang memburukkan atau menghina saya. Saya tahu bahawa diri ini juga tidak sempurna. Bukannya tidak kisah dengan komen-komen yang diberi, saya kisah. Dan kerana itu saya maafkan mereka dan menerima dengan hati yang terbuka atas keprihatinan mereka”

“Yang berhak menilai saya ialah Allah. Bukan saya nak cakap yang saya ini kuat agama. Tidak! Iman pun tak sempurna. Cuma hanya Dia yang menilai kita,” jelasnya sambil menyatakan dia lebih senang memaafkan mereka agar dirinya tidak tertekan dengan isu-isu remeh yang dibangkitkan di laman sosial berkenaan.

Nabila Huda mengakui dia berasa cukup teruja dan menyatakan ia dapat lebih menghayati ibadah puasa memandangakn ini tahun ini merupakan kali pertama dia berpuasa tanpa terlibat dengan kerja sepanjang Ramadan ini. (rtky/s)


Aiman Hakim Luah Perasaan Terhadap Mutu Drama Melayu

Mungkin kerana sudah terlalu lali membawa watak yang hampir sama, Aiman Hakim melalui Utusan Malaysia semalam mengakui bahawa dia juga penat dari segi mental kerana membawakan watak yang hampir sama malah turut melemahkan motivasinya sebagai pelakon.

“Penat dari segi mental. Apabila dapat skrip yang hampir sama, motivasi sebagai seorang pelakon jadi lemah sebab kita tahu yang kita akan buat benda yang sama sampaikan dialog juga sudah boleh diramal. Balik-balik cerita sama,” katanya.

Selain turut mengakui peluangnya untuk mendapat skrip yang lebih baik agak terhad, dia terpaksa menerima keadaan itu dan mengalihkan pandangan penonton menerusi cara lakonan di layar televisyen selain menyifatkan kualiti adalah lebih pentuing daripada kuantiti.

“Saya tak mahu skrip yang ada bersepah-sepah dalam pasaran tapi cerita benda yang sama, asyik fokus kahwin, kahwin, kahwin! Umpama memperlihatkan yang orang Melayu ini tak fikir fasal hal lain selain kahwin. Padahal banyak lagi isu yang boleh diangkat untuk dijadikan sebuah drama yang bagus,” katanya.

Dalam masa yang sama, kekasih kepada Fathia Latiff ini juga pernah menghasilkan skrip namun tidak diterima kerana tidak sesuai untuk dijual bagi memenuhi kehendak penonton. Aiman akui dia perlu tampil membawa watak yang sama dengan cara yang lebih segar bagi mengelakkan penonton bosan. (rtky/s)


Wan Maimunah Gagal Dihubungi, Suami Enggan Beritahu Status Hubungan

Menerusi laporan daripada portal TV Selatan, pelakon veteran, Wan Maimunah didakwa kini sudah tidak lagi bersama suaminya, Makpol Saimon, sejak beberapa minggu lalu dan khabarnya sudah kembali ke Kuala Lumpur.

Tambah portal itu lagi, mereka cuba menghubungi pelakon veteran tersebut namun gagal manakala suaminya yang juga merupaka seorang pengusaha kedai makan Kacang Pol di sana ketika dihubungi, hanya tergelak dan enggan mengulas lanjut mengenai status hubungan mereka.

Makpol dan juga Wan Maimunah yang juga merupakan pelakon yang pernah memenangi Anugerah Artis Komedi Wanita Popular, Anugerah Bintang Popular untuk lima tahun berturut sejak 1992 itu telah bernikah pada 14 Disember 2013 di sebuah hotel di Johor Bahru. (rtky/s)


Johan As'ari Kongsi Gambar Berdakwah Di India Bersama Teman

Sebelum ini, pelakon Johan As’ari pernah memberitahu bahawa dia akan berkelana di India selama empat bulan bagi mendalami ilmu agama dengan lebih mendalam di sana dan baru-baru ini, dia sudah pun berkongsi gambar perjalanannya di sana.

“Saya akan menghabiskan masa selama empat (4) bulan di India, sekaligus mengambil peluang untuk mendekatkan diri dengan Allah. Sebenarnya saya telah lama menanam azam untuk ke sana, namun ekoran berdepan dengan tanggungjawab kerja, hasrat itu terpaksa ditangguhkan,” kata Johan sebelum ini.

Semoga pemergian Johan dalam menuntu ilmu kali ini sentiasa dirahmati dan direstui Tuhan malah apa yang dilakukan Johan ketika ini juga turut mendapat sokongan peminatnya di sini.

“Allah permudahkan rezeki apabila saya pasang niat nak sambung belajar. Ia buatkan saya lebih yakin pada setiap janji Allah. Malah, ketiadaan ibu juga buat–kan saya lebih bersemangat untuk jadi anak soleh buat ibu dan ayah,” katanya dipetik daripada Metro Ahad, hari ini.

Selain itu, selepas pulang daripada India nanti, Johan tidak akan berhenti berlakon kerana beranggapan kerjaya itu sebahagian daripada dakwahnya untuk peminat. Semoga baik-baik saja di sana, Johan. (rtky/s)


Ana Raffali Nafi Rumah Tangga Bergolak, Anak Pengerat Hubungan Kekeluargaan

Melalui Melodi hari ini, Ana Rafalli menafikan khabar angin yang mendakwa kononnya rumah tangga penyanyi ini sedang bergolak. Pertama kali mendengar dakwaan tersebut, Ana sendiri menyatakan dia agak terkejut dengan perkara berkenaan.

“Ini kali pertama saya mendengar perkara ini. Kami bahagia saja. Malah sejak ada baby ini, hubungan kekeluargaan menjadi makin rapat,” jelas Ana Raffali kepada Melodi.

Selain sedang sibuk menguruskan keluarga, Ana juga ketika ini sedang bertungkus lumus untuk mengeluarkan album terbaru. Apa pun, semoga apa yang dilakukan pasangan ini dipermudahkan dan diberikan rezeki melimpah ruah. (rtky/s)


Zarina Zainuddin Sering Muat Naik Gambar Berhijab Penuh, Dapat Sokongan Peminat

Melihatkan gambar yang dikongsikan di akaun Instagram milik Zarina Zainuddin sejak dua minggu kebelakangan ini (selain gambar makanan dan masakan), nampaknya Zarina bagaikan sudah mengenakan hijab sepenuhnya.

Rata-rata yang diambil Zarina adalah bersama rakan-rakan selebriti dan juga anaknya menunjukkan bahawa dia kini bagaikan sudah selesa berhijab atau mungkin juga ketika ini dia sedang mendalami watak dalam drama yang dibintanginya.

Apa-apa pun, perubahan tersebut dalam masa yang sama turut mendapat reaksi positif daripada peminatnya yang memuji dia cantik berhijab selain berharap penghijrahan tersebut akan berkekalan sampai bila-bila.

Jika benar Zarina Zainuddin sudah berhijab, pastinya ini merupakan satu perkara yang sangat positif dan bakal memeriahkan lagi industri seni tanah air dengan selebriti yang kini sudah ramai berhijrah demi kebaikan. (rtky/s)


Sheila Majid Luah Perasaan Terhadap Indistri Muzik Tanah Air

Meluahkan kebimbangannya terhadap isdustri seni baru-baru ini, Astro Awani melaporkan bahawa Sheila Majid menyatakan pendapat bahawa industri muzik di Malaysia tidak mendapat penghormatan yang sewajarnya.

“Di negara ini, bila bercakap tentang hiburan, orang hanya memikirkan tentang lawak slapstik. Muzik semakin dipandang sepi malah di sekolah pun ia tidak lagi diajar. Kita perlukan sokongan kerajaan dan juga orang ramai untuk menghidupkan industri ini.

“Dunia hiburan negara bukan sekadar slapstik dan gosip,” tegas Sheila katanya selain mengakui cemburu dengan kerancakan industri seni muzik di negara jiran khususnya Indonesia serta pengaruh kuat gerakan K-Pop yang mendapat sokongan teguh pemerintah Korea.

“Anda fikir K-Pop itu baharu? Ia sudahpun dirancang sejak sekian lama. Pemerintah Korea membelanjakan berbilion dollar untuk meningkatkan taraf industri seni mereka, termasuk memberi pendidikan tentang seni dan muzik kepada kanak-kanak sekolah”

“Mereka juga mengajar penggiat seninya mendalami kursus bahasa Inggeris. Lihat saja hasil pertama mereka iaitu penyanyi Rain,” kata Sheila.

Selain itu, Sheila turut menjelaskan dengan menyukai seseorang artis tidak membantu menjana pendapatan dan akibatnya ramai artis dan penggiat seni berputus asa.

“Sememangnya muzik di Malaysia tidak mendapat penghormatan yang sewajarnya. Suatu hari nanti, industri muzik Malaysia akan mati,” luah Sheila yang kini sudah 30 tahun berada di dalam industri seni suara. (rtky/s)


Siti Nurhaliza, Datuk K Timang Cucu Kedua

Tahniah keapda Datuk Siti Nurhaliza dan juga suami, Datuk Seri Khalid Mohamad Jiwa kerana telah dikurniakan seorang lagi cucu. Perkara tersebut dkongsikan oleh Siti sendiri melalui akaun Instagramnya semalam.

“Alhamdullillah, new addition to the family. Second cucu, and hopefully many more to come,” kata Siti dalam akaun Instagram selain turut mendapat pujian daripada peminat malah ada juga yang mendoakan agar pasangan itu akan dikurniakan anak dalam masa terdekat.

Semoga keluarga Siti dan juga Datuk K sentiasa dilimpahkan rezeki dan dipermudahkan segala urusan. Jika dilihat daripada reaksi peminat Siti sendiri, mereka sentiasa memberi sokongan dan doa kepada selebriti kesayangan mereka ini agar sentiasa diberikan kebaikan. (rtky/s)


Fida Ibrahim Tidak Mahu Kisah Cinta Disensasikan, Belajar Daripada Pengalaman Lalu

Penyanyi dan juga pelakon, Fida Ibrahim baru-baru ini mengakui sedang mengenali hati budi actor Syah Iskandar sambil menyifatkan lelaki tersebut sebagai satu-satunya jejaka yang paling rapat dengannya setakat ini.

“Sebenarnya kami sudah kenal sejak dua tahun lepas iaitu selepas beberapa kali berlakon dalam siri yang sama. Cuma baru awal tahun ini sahaja kami mula rapat. Namun kami belum ke arah hubungan yang serius setakat ini. Biarlah kami berkawan dahulu,” katanya kepada portal Murai.

Menurut Fida, dia tidak mahu cerita mengenai hubungannya bersama Syah Iskanda disensasikan kerana belajar daripada pengalaman cinta sebelum ini yang berhenti di tengah jalan.

“Setelah beberapa kali gagal dalam percintaan, saya kini serik untuk beritahu dengan siapa saya berkawan kerana takut ianya tidak menjadi. Pun begitu, saya sendiri tidak takut untuk terus mencuba mencari pasangan yang sesuai dan mencuba dalam perhubungan, asalkan ianya dalam batasan,” jelasnya. (rtky/s)


Gagal Dalam Percintaan Sebelum Ini, Nad Zainal Tidak Selesa Cakap Soal Cinta

Pernah mengalami beberapa kali kegagalan di dalam percintaan sebelum ini, Nad Zainal mengakui dia tidak selesa untuk bercakap soal lelaki dan juga percintaan kerana bimbang hubungan yang terjalin itu tidak berakhir dengan perkahwinan biarpun ia telah dihebahkan untuk pengetahuan umum.

“Saya pernah mengalami beberapa kegagalan dalam hubungan cinta sebelum ini dan untuk bercakap secara terbuka soal itu saya jadi bimbang sekiranya ia tidak jadi,” katanya kepada mStar Online sambil mengulas tindakannya memadam gambar bersama seorang lelaki di Instagram baru-baru ini.

“Dia adalah senior saya di Aswara tetapi kami rapat malah Sherry Alhadad juga rapat dengannya. Kami bertemu semula beberapa bulan lalu selepas sekian lama tidak bertemu. Saya tiada niat apa-apa pun ketika memuat naik gambar itu kerana kami hanya kawan”

“Dan tidak sangka pula ia mendapat kecaman dan komen negatif daripada pengikut di Instagram. Sebagai kawan sudah tentu saya rasa bersalah kerana dia dihentam teruk dan sebab itu saya padam gambar berkenaan kerana tidak mahu dia terasa hati dan menjejaskan persahabatan kami,” katanya. (rtky/s)


Najwa Mahiaddin: Suami Sudah Lima Tahun Berpuasa, Minat Dalami Islam

Penyanyi bertaraf antarbangsa, Najwa Mahiaddin menceritakan serba sedikit pengalaman pertama kalinya berpuasa bersama suami tercinta, Idris Koh yang merupakan seorang mualaf. Kata Najwa, suaminya itu tidak cerewet dan senang untuk menguruskannya begitu juga dengan suaminya sendiri yang pernah berpuasa sebelum ini tidak kekok untuk berpuasa di bulan Ramadan pada tahun ini selepas secara sah menjadi umat Islam.

“Suami saya sebelum ini sudah pernah berpuasa dan tahun ini ialah tahun kelima dia berpuasa. Sebelum ini pun dia berpuasa kerana minatnya terhadap agama Islam itu sendiri bukannya sebab mahu berkahwin dengan saya dan pada tahun lepas lagi dia sudah berpuasa,” katanya yang ditemui semasa Majlis Berbuka Puasa anjuran Sony Music Malaysia.

Tambahnya lagi, suaminya itu kebanyakkannya sudah mengetahui selok-belok ajaran agama Islam, selebihnya hanya memperbetulkan apa yang sepatutnya.

“Saya hanya membantu dia kerana dia sudah banyak mengetahui mengenai Islam itu sendiri. Lagipun ini adalah pengalaman pertamanya berbuka, bertarawikh dan bersahur bersama keluarga saya dan itu mungkin berbeza buat dia daripada sebelum ini,” ujarnya.

Dalam pada itu, Najwa memberitahu dalam melayari kehidupannya berumah tangga tidak ada banyak bezanya dengan sebelum ini kerana suaminya memahami dengan kerjayanya sebagai seorang artis malahan suaminya itu sendiri seorang pemuzik.

“Tidak ada banyak beza, suami pun dalam industri muzik yang sama. Masing-masing memahami. Kadang-kadang persembahan banyak saya berkobolarasi bersama dengannya,” katanya.

Sementara itu, Najwa akan mempromosikan album terbarunya berjudul ‘Aurora’ tidak lama lagi kerana dia masih mencari pihak penaja dan tempat yang sesuai untuk mempromosikan albumnya itu. (rtky/h)


Amy Mastura Didorong Peminat & Rakan Untuk Bertudung

Selepas primadona Malaya Erra Fazira bertudung kini giliran penyanyi Amy Mastura mengikut jejak langkahnya selepas 2 minggu mengenakan tudung. Perkara ini telah disahkan sendiri olehnya dan apa yang diharapkannya selama ini telah pun termakbul setelah diberikan hidayah oleh Allah Taala dan berkat juga doa daripada sahabat handai dan peminat-peminat yang tidak putus untuk mendoakan dirinya.

“Saya didorong oleh kawan-kawan dan peminat di samping diri saya sendiri yang berminat untuk bertudung. Sebelum ini saya suka membeli tudung dan bagi kepada orang dan saya suka sangat apabila melihatkan orang bertudung tapi nak memulakan diri sendiri saya tak tahu macam nak bermula”

“Suatu hari bila saya sesi fotografi untuk raya saya kena bertudung dan sejak hari itu saya terus pakai sehinggalah sampai ke hari ini. Buat masa sekarang saya tidak kekok langsung dan sampai sekarang belum ada hari yang saya keluar terlupa untuk pakai”

“Rezeki yang Tuhan bagi saya senang tidak ada masalah dan dipermudahkan selepas dikurniakan hidayah ini,” katanya yang ditemui di majlis berbuka puasa anjuran Sony Music Malaysia.

Tambahnya lagi, keluarga banyak menyokong dan memberikan galakan untuk dia bertudung walaupun pada mulanya mereka agak pelik. Bagaimanapun, kariernya tetap akan berjalan seperti biasa.

“Alhamdulillah suami dan anak mereka terima saya seadanya. Pada mulanya mereka agak pelik tetapi sekarang sudah biasa. Saya akan teruskan karier, sebab saya bukan buat satu penghijrahan yang drastik. Saya memilih untuk bertudung ialah sebagai langkah kecil untuk menjadi seorang muslim yang lebih baik”

“Keputusan untuk bertudung sangat pantas kerana itu merupakan rezeki, selain kawan-kawan yang memberikan semangat terutamanya peminat-peminat yang tak putus-putus berdoa,” katanya. (rtky/h)


Sam Bunkface Akui Banyak Belajar Perkara Baru Setelah Kahwin

Pasangan yang baru sahaja mendirikan rumah tangga beberapa bulan yang lepas, Sam (Bunkface) dan Aida Azira nampaknya semakin serasi dan comel apabila digandingkan untuk sesi fotografi bersama. Apa yang paling mengujakan sekali sudah tentulah isterinya itu, Aida Azira yang kelihatan sungguh ayu sekali apabila kini telah berhijab penuh.

“Dia sudah memang mahu mengenakan tudung dan sebelum ini pernah memberitahu hasratnya untuk mengenakan tudung selepas sahaja berkahwin. Jadi saya sebagai suami amat menggalakkan dia memakai tudung dan apa yang dia buat ini tidak ada kena mengena dengan saya atau bukan kerana saya, tapi bersyukur dia ke arah itu,” katanya yang ditemui semasa Majlis Berbuka Puasa anjuran pihak Syarikat Sony Music Malaysia.

Sam turut memberitahu perubahan paling ketara selepas dia berkahwin adalah perlu banyak bersabar dan berbincang antara satu sama lain bagi mengukuhkan lagi silaturrahim rumah tangga yang baru dibinanya itu.

“Alhamdulillah banyak perkara baru yang saya perolehi selepas saya berumah tangga ini seperti kena banyak bersabar dan berbincang. Tahun ini saya juga akan beraya di Melaka iaitu di rumah mertua terlebih dahulu sebelum ke kampung saya pula,” tambahnya lagi.

Dalam perkembangan lain, di bulan Ramadan ini Sam akan berehat seketika dan hanya akan memenuhi jemputan majlis berbuka puasa dan baru sahaja selesai merakamkan lagu tema filem animasi ‘Boboboi’ yang akan ditayangkan tidak lama lagi. (rtky/h)


Emma Maembong: Saya Boleh Sara Keluarga, Itu Sudah Memadai

Sebelum ini, tahap pendidikan Emma Maembong yang tidak mempunyai kelulusan Sijil Pelajaran Malaysia (SPM) pernah dikecam dan dijadikan bahan gurauan sesetangah peminatnya namun bagi Emma sendiri, perkara tersebut membawa pengertian yang lebih besar.

“Orang boleh bercakap tentang apa sahaja tetapi hakikatnya cuma saya dan keluarga yang tahu. Saya bekerja siang malam, tidak cukup tidur dan sakit pening saya. Apa yang mereka tahu dan lihat, saya pakai barang mahal dan bercuti ke luar negara”

“Sejujurnya, saya bangga untuk memberitahu, memang saya tidak mempunyai kelulusan SPM. Tanpa SPM, saya tidak pernah meminta wang daripada orang lain. Saya boleh sara keluarga, itu sudah memadai,” jelasnya kepada akhbar Kosmo!

Sementara itu, apabila diusik soal jodoh, Emma mengakui kini masih lagi dalam tempoh mengenal hati budi Kamal Adli selain mengakui Kamal adalah lelaki yang paling rapat dengannya ketika ini. Okay Emma, kami percaya.

“Soal kahwin ini susah untuk dipastikan, kalau sudah sampai seru, ada calon dan tarikh, baru boleh dihebahkan,” jelas Emma lagi. Apa pun, Emma kini dilihat bijak menangani kontroversi yang melandanya. Kami yakin ramai peminat mendoakan yang terbaik buat Emma. (rtky/s)


Raja Azmi Dekatkan Diri Dengan Tuhan, Luang Masa Lakukan Kerja Amal

Nekad untuk tidak mahu mencetuskan sebarang kontroversi lagi, Raja Azmi mengakui mahu membersihkan namanya kerana merasa bersalah sekiranya cucu kepada produser filem ini mengetahui kisah silamnya.

“Jika boleh saya ingin membersihkan nama daripada sebarang kontroversi kerana cucu saya semakin membesar dan tidak lama lagi mereka sudah pandai membaca serta menggunakan Internet. Saya akan berasa bersalah jika mereka tahu kisah silam saya dahulu”

“Jadi kini saya ingin membersihkan nama dengan memperbanyakkan cerita lebih positif,” katanya kepada mStar Online selain menjelaskan bahawa apa yang terjadi sebelum ini banyak memberi pengajaran dalam lebih mendekatkan diri kepada Tuhan.

“Kalau tidak ada kontroversi yang berlaku sebelum ini mungkin sehingga sekarang saya masih belum sedar diri mengenai apa sebenarnya terjadi,” katanya.

Tambah Raja Azmi dia kini lebih banyak terlibat dengan beberapa kerja amal yang membantu golongan muda mendapatkan pekerjaan selain memberikan bantuan kepada golongan yang memerlukan. (rtky/s)


Diana Danielle Luangkan Masa Bersama Keluarga Di Bulan Ramadan

Tidak mahu terus dihurung kontroversi sebelum ini, Diana Danielle turut mengakui bahawa bulan Ramadan yang mulia ini merupakan bulan untuk memperbaiki kekurangan dirinya selain meluangkan masa bersama anak dan keluarga.

BACA: Gambar Seksi Diana Danielle, Pengurusan Tampil Minta Maaf Pada Semua

“Maaf saya tidak akan komen apa-apa mengenai soal itu. Kita tidak akan terus bercakap soal ini. Sebabnya jawapan saya masih tetap sama iaitu tiada komen. Terima kasih kerana memahami keadaan saya,” katanya Utusan Malaysia.

Selain itu, Diana juga berkongsi kegembiraannya dengan kehadiran bulan Ramadan selain mahu menggunakan sebaik mungkin peluang yang ada dalam melakukan ibadah.

“Ramadan adalah waktu yang baik untuk berehat sebentar dalam masa yang sama juga melakukan ibadah. Melihat kembali kekurangan diri dan memperbetulkannya. Saya percaya bulan ini memang kami sekeluarga akan banyak habiskan masa di rumah sahaja,” katanya lagi. (rtky/s)


Iqram Dinzly Tidak Mahu Kejar Keduniaan, Elak Berlakon Adegan Berlebihan

Setelah agak lama menyepi daripada industri seni hiburan tanah air, Iqram Dinzly mengakui dia kini tidak lagi terlalu fokus terhadap kerjaya selain mahu menyeimbangkan kehidupannya sebagai seorang Muslim sejati.

BACA: Iqram Dinzly Mohon Maaf Kepada Zaquan Adha Dan Ayu Raudhah

“Hala tuju hidup saya sekarang tidak seperti dahulu. Kalau dahulu saya utamakan karier seni iaitu lakonan dan pengacaraan. Tetapi sekarang tidak sama lagi. Saya lebih senang dan selesa menyeimbangkan kehidupan saya sebagai seorang Muslim. Saya tak mahu terlalu mengejar hal-hal dunia”

“Tapi, ini bukanlah bermakna saya hendak tinggalkan dunia lakonan. Saya masih punya minat untuk berlakon tetapi saya akan pilih watak-watak yang sesuai dan cerita yang punya skrip yang baik. Selain itu, sekarang ini saya juga lebih seronok buat pengacaraan,” katanya kepaa Tonton Extra.

Selain mengakui memilih watak, Iqram menjelaskan perkara tersebut juga turut mengikut kesesuaian skrip selain tidak melibatkan adegan yang yang melampau dan berlebihan.

“Saya tengok kepada kesesuaian skrip. Mungkin agak susah sedikit kalau saya buat syarat tidak mahu bersentuhan dengan mana-mana pelakon wanita. Bagi saya mudah sahaja, saya tidak keberatan jika ada adegan yang memerlukan saya berinteraksi secara fizikal dengan pelakon wanita”

“Bagaimanapun, adegan itu mestilah tidak berlebih-lebihan. Selagi watak itu tidak mengaibkan diri, saya tidak kisah,” katanya. (rtky/s)


Remy Ishak Sudah Bawa Pilihan Hati Jumpa Ibu, Serah Pada Jodoh

Kontroversi melibatkan Remy Ishak baru-baru ini dalam masa yang sama turut mendedahkan bahawa pelakon ini sudah pun mempunyai kekasih hati selain turut mengakui bahawa dia telah pun membawa pilihan hati, Roszaliza Yusof, berjumpa keluarganya.

“Saya dah bawa Iza jumpa ibu. Saya tak suka menghebahkan perkara yang belum pasti. Kalau ada jodoh insya-Allah,” kata Remy kepada portal Mangga Online selain memberitahu bahawa fokusnya ketika ini adalah untuk membantu persiapan perkahwinan majlis adiknya September ini.

Selain itu, Remy juga menjelaskan bahawa Roszaliza bukanlah ibu tunggal kerana sering dilihat bersama kanak-kanak sebaliknya anak tersebut merupakan anak yang dijaga oleh Remy sendiri.

“Bukanlah anak angkat tapi memang saya yang jaga budak-budak ini di rumah saya. Ada masanya kalau saya sibuk, Iza yang jaganya. Ada juga masanya mereka bersama ibu kandung mereka ataupun dijaga oleh ibu saya di kampung,” katanya. (rtky/s)


Miera Liyana Mahu Fokus Kepada Kerjaya, Belum Fikir Soal Kahwin

Seringkali memuatnaik gambar mesra bersama Afiq Muiz, Miera Liyana bagaimanapun menyifatkan hubungan dia dan pelakon lelaki itu tidak lebih daripada hubungan adik beradik malah turut mengakui dia lebih selesa hidup bujang.

“Kami hanya kawan. Belum ada apa-apa perasaan cinta lagi. Apa yang saya boleh kata, saya selesa berkawan dengan Afiq. Untuk melangkah ke fasa bercinta, belum masanya. Tunggu dan lihat. Lagipun, hubungan kami ni ibarat adik dengan abang”

“Saya masih single. Tidak ada siapa-siapa. Soal kahwin pun belum difikirkan. Seronok begini (bujang),” katanya kepada Utusan Malaysia.

Selain mengakui seronok berlakon bersama Afiq, Miera dalam masa yang sama menjelaskan perjalanan kariernya masih lagi jauh dan dia hanya mahu fokus kepada lakonan dan tidak mahu urusan peribadi dan kerja dicampur adukkan. (rtky/s)


Didie Alias Mohon Peminat Doakan Dirinya Diberi Hidayah Untuk Bertudung

Tidak sangka pula kami, oleh kerana belum bertudung, pelakon dan juga pengacara Didie Alias mengakui dia pernah menerima kritikan dan komen negatif daripada peminat di laman sosial.

Menurut Didie, dia tidak akan berhijab semata-mata untuk menutup mulut dan memuaskan kehendak orang lain sebaliknya menegaskan perkara itu perlu datang daripada keikhlasan diri sendiri.

“Memang ramai bercakap mengenai perkara ini selain turut menerima kritikan dan komen negatif daripada peminat tetapi saya tidak boleh hendak menutup mulut orang lain. Bagi saya berhijab atau tidak bergantung kepada niat dan keihklasan kita dalam melakukan sesuatu perkara”

“Kerana kalau tidak ikhlas dan sekadar memenuhi kehendak orang lain, memang tidak boleh,” katanya kepada mStar Online selain berharap peminat dan masyarakat mendoakan agar dia mendapat hidayah untuk memakai tudung suatu hari nanti. (rtky/s)


Atikah Suhaime Harap Isu Tak Diperbesarkan & Mahu Fokus Kerjaya

Seringkali berkongsi gambar kemesraan bersama kekasih hati di Instgram, pelakon Atikah Suhaime mengakui apa yang berlaku adalah tidak disengajakan. Sebelum ini Atikah sendiri sangat berahsia mengenai kekasih hati.

“Mungkin apa yang berlaku tidak disengajakan. Memang dari dulu saya tidak suka mempamerkan kekasih di hadapan umum apatah lagi berkongsi kisah peribadi. Bukan apa, bimbang orang bosan jika asyik kisah cinta diperkatakan sedangkan apa yang patut dikongsi adalah perkembangan karier”

“Saya juga tidak mahu niat asal tersasar. Tujuan saya datang ke Malaysia adalah untuk mencipta nama sebagai pelakon dan bukan mencari kontroversi,” kata pelakon yang mengakui sebelum ini berulang alik dari Singapura ke Kuala Lumpur sebelum berpindah ke sini kepada Harian Metro.

Selain itu, Atikah berharap perkara tersebut tidak diperbesar-besarkan dan berilah peluang kepadanya menumpukan perhatian kepada kerjaya. (rtky/s)


Zulin Aziz Dan Ariz Diganggu Individu Sama, Cemburu Lihat Mereka Akrab

Setelah tidak tahan diasak bertubi-tubi dengan individu yang menuduhnya menggunakan bomoh bagi memikat salah seorang ahli kumpulan Forteen iaitu Ariz, Zulin Aziz akhirnya mendedahkan akaun laman sosial wanita berkenaan.

Menurut Zulin, ketika ini dia sudah hilang sabar kerana individu yang menggunakan nama @sitifatimahlufias88 sudah beberapa kali menyerangnya di laman sosial sehingga menimbulkan dakwaan dengan memburukkan nama pengacara ini.

“Bagi saya itu melampau dan mampu menjatuhkan maruah saya. Atas sebab itu juga saya bertindak mendedahkan individu berkenaan di Instagram saya agar dia dapat menghentikan perbuatan tersebut,” katanya kepada mStar Online.

Lebih menarik lagi, wanita berkenaan turut mengganggu Ariz dalam masa yang sama malah perkara tersebut dilihat semakin tidak terkawal. Menurut Zulin, motif individu berkenaan mungkin di atas dasar cemburu kerana dia rapat dengan Ariz selain berusaha untuk melihat mereka bermusuhan.

“Perasaan cemburu segelintir peminat yang terlalu taksub dengan artis kesayangan mereka menyebabkan perkara ini terjadi dan berharap golongan ini hentikan perbuatan tersebut,” katanya. (rtky/s)


Peminat Terserempak Tasha Shilla Buat Laporan Polis Bersama Keluarga

Menurut laporan daripada portal Murai, khabarnya Tasha Shilla telah pun membuat laporan polis berdasarkan komen yang ditinggalkan peminatnya di laman Instagram pelakon tersebut baru-baru ini.

Menurut komen tersebut, dia ternampak Tasha serta keluarganya sedang membuat laporan polis setelah gambar separuh bogel yang didakwa sebagai Tasha itu tersebar dan dikatakan sengaja dimanipulasi oleh seseorang untuk menjatuhkan nama pelakon tersebut.

Jika benar seperti apa yang disampaikan oleh individu berkenaan, sekurang-kurangnya Tasha telah membuat laporan polis dan pastinya siasatan lanjut akan dijalankan. Harapnya nanti keadilan dapat ditegakkan dan individu yang berniat untuk menjatuhkan maruah pelakon itu dapat ditangkap. (rtky/s)


Vanidah Imran Bersyukur Terselamat Daripada Kebakaran

Terselamat daripada kebakaran kereta miliknya semalam, Vanidah Imran benar-benar bersyukur dengan kerana terselamat dalam kejadian tersebut selain menjelaskan bahawa dirinya kini dalam keadaan yang baik belaka.

BACA: Mufti Perak Saran Vanidah Imran, Rashidi Ishak Rujuk Pejabat Agama

“Tuhan masih beri saya peluang untuk hidup dan saya memanjat kesyukuran di atas apa yang terjadi. Ketika kejadian saya cuba untuk tidak panik. Cuma saya tidak menyedari rupa-rupanya ada keluar asap dari bahagian enjin. Hinggalah ada pemandu trak yang memberitahu perkara berkenaan”

“Apabila saya masuk di kawasan bercahaya baharu nampak apa yang dimaksudkannya dan api mula kelihatan. Saya terus memandu kereta ke kiri jalan. Cuma semasa menekan brek tangan, ia seperti tidak berfungsi sepenuhnya. Saya terpaksa merentap brek tangan”

“Tanpa melengahkan masa, saya capai beg tangan dan cabut telefon daripada pengecaj dan lari ke sisi kereta. Tapi saya disuruh orang yang menyaksikan kejadian itu untuk lari lebih jauh daripada kereta kerana bimbang akan berlaku letupan,” katanya kepada Berita Harian sambil memberitahu bahawa pihak bomba menjelaskan kereta itu tidak akan meletup sebaliknya hanya akan terbakar.

Tambah Vanidah lagi, dia redha dengan kejadian yang menimpanya malah turut berterima kasih kepada beberapa individu yang banyak membantunya di sepanjang kejadian itu berlaku. Semoga Vanidah tabah mengahadapi dugaan Ramadan. (rtky/s)


Menangi Hadiah Hebat Khas Jurassic World Dalam Peraduan Dino-Venture!

Kalau anda belum tahu, filem terhangat di pawagam ketika ini Jurassic World telah berjaya mengutip lebih US$500 juta (RM1.88 billion) dalam masa beberapa hari sahaja tayangan. Ha, anda sudah ke pawagam menonton atau belum?

Jangan terlambat nanti kawan sembang pasal dinosaur anda tertinggal keretapi, heh.

Bersempena dengan demam Jurassic World di Malaysia ketika ini, United International Pictures (UIP) telah menganjurkan satu peraduan Dino-Venture yang membolehkan anda memenangi barangan hebat khas Jurassic World di samping hadiah utama Samsung Galaxy S6!

Caranya mudah sahaja, anda perlu layari laman rasmi Jurassic World di jurassicworld.uip.com.my untuk memulakan cabaran Dino-Venture anda dan selepas mendaftar dengan akaun Facebook anda perlu lengkapkan beberapa siri soalan.

Bayangan atau clue untuk setiap soalan atau cabaran akan dimuat naik ke Facebook rasmi UIP dua kali seminggu dan bayangan terakhir akan diberikan pada 22 Jun 2015 nanti. Jadi, masih banyak masa untuk anda sertai dan menang Samsung Galaxy S6. Telefon power!

Jangan lepaskan peluang anda untuk menonton Juraasic World di pawagam berhampiran dan juga sertai peraduan Dino-Venture, mana tahu anda boleh bergaya dengan Samsung Galaxy S6 untuk digayakan pada pagi raya nanti. Layan sekejap trailer Jurassic World sebelum itu, enjoice!


Nabila Huda Mahu Elak Gosip, Percaya Pada Bakat Sendiri

Seringkali terpalit dengan kontroversi dan juga tohmahan peminat, bagi Nabila Huda, dia tidak memerlukan kontroversi kerana bagi Nabila, bakat adalah perkara penting dan juga berharga sebagai seorang pelakon.

“Saya tidak perlu kontroversi. Cukup sekiranya saya hanya dihargai melalui bakat sahaja. Jika benar ada yang mahu kontroversi silakan, tetapi saya memang tidak perlu,” katanya jujur kepada Utusan Malayssia.

Bagi Nabila atau lebih mesra dipanggil Abil, dia mempunyai harapan untuk mendidik serta mengubah cara pemikiran dan juga pandangan peminat yang banyak terarah memandang perkara negatif berbanding perkara positif terhadap selebriti.

“Bagaimanapun sepatutnya kita perlu mengubah cara pemikiran peminat yang selalu mempunyai persepsi buruk mengenai artis. Sebab itu kontroversi sebenarnya tidak akan membawa apa-apa kebaikan kepada mana-mana artis,” katanya.

Selain itu menurut Abil, pengalaman juga mengajar dirinya agar berhati-hati untuk berkongsi bersama peminatnya sambil menyatakan bahawa dia berniat untuk memastikan tahun ini dirinya bebas daripada sebarang gosip. (rtky/s)


Rumah Keluarga Zero Hangus Terbakar Di Sabah

Kediaman di kampung halaman kumpulan Zero yang terletak di Kampung Pantai Bahagia Kudat, Sabah hangus terbakar dalam kejadian kira-kira pukul 1 tengah hari semalam (Selasa). Selain itu, 69 buah rumah lain yang turut terbakar dalam kejadian tersebut.

BACA: Syaiful Zero Tunggu Duit Untuk Kahwin & Bukan Kerana Lupa Diri

Sementara itu, pengurus kumpulan tersebut, Shafeeqa Johari memberitahu, semua ahli kumpulan Zero kini sudah berada di kampung tersebut dan kini mereka bersama penduduk kampung yang lain kini sedang giat mendapatkan bantuan daripada orang ramai untuk meringkan beban 69 keluarga terlibat.

“Ini dugaan besar buat mereka semua dan saya bagi pihak Zero mengalu-alukan sumbangan dan bantuan daripada orang ramai memandangkan Ramadan akan tiba esok (Khamis). Alhamdulillah setakat ini ramai menghulurkan bantuan termasuk rakan-rakan artis dan pihak kami akan terbang ke Sabah pada Isnin ini untuk menghantar barangan tersebut,” katanya.

Bagi yang ingin menyalurkan bantuan boleh disalurkan melalui Persatuan Komuniti Bajau Simunul Kudat menerusi akaun Bank Simpanan Nasional: 12125-41-00006963-6.

Peminat di Semenanjung Malaysia yang ingin memberi bantuan barangan pula boleh menghubungi Shafeeqa di talian 017-721 0491.


Peminat Luahkan Kekecewaan, Dakwa Remy Ishak Bawa Kekasih Balik Rumah

Baru-baru ini, ada khabar angin daripada seorang peminat Remy Ishak yang mendakwa pelakon ini telah membawa pulang kekasih ke rumahnya. Dakwaan terbuka kepada Remy itu dilakukan individu tersebut di laman media sosial.

Remy dalam masa yang sama turut melayan komen yang ditinggalkan di Instagram Budi Citawan tersebut namun akhirnya mengambil keputusan untuk berdiam diri setelah diasak bertubi-tubi oleh individu berkenaan.

Bagaimanapun, melalui mStar Online, Budi yang pernah dikaitkan bercinta dengan Remy melahirkan rasa simpati terhadap pelakon itu kerana masih ada peminat fanatik yang mahukan mereka bersama.

“Saya pelik dengan peminat Remy yang mahu melihat kami bersama sebagai pasangan kekasih sedangkan kami hanyalah kawan baik. Malah ada yang bergaduh dan mengkritik orang lain hanya kerana isu kecil ini”

“Sebagai seorang rakan, saya kasihan melihatnya berhadapan dengan peminat-peminat beremosi seperti ini dan saya harap mereka berhenti mengutuk orang lain. Janganlah tabur fitnah, tak cool lah. Biarlah masing-masing dengan hidup masing-masing”

“Only God can judge us (hanya Tuhan boleh mengadili kami). Mujurlah saya akan berkahwin tidak lama lagi dan pasangan saya sangat memahami situasi ini,” katanya. (rtky/s)


Diana Johor Sedia Hadapi Kritikan Peminat

Pelakon Diana Johor  sebelum ini pernah dikecam di laman sosial kerana kembali membuka hijab namun bagi Diana yang sebelum ini kelihatan seperti sudah lama menghilang daripada industri seni tanah air, dia mempunyai pendirian tersendiri mengenai perkara tersebut.

BACA: Tony Eusoff & Diana Johor Sertai Kelab Selebriti Saman Gulatis

“Apabila difikirkan semula, saya belum bersedia untuk berhijab sepenuhnya dan kerana itu mengambil keputusan untuk membuka tudung. Memang ia mengejutkan ahli keluarga, tetapi saya nekad dengan keputusan ini”

“Sampai masanya saya jadi diri sendiri dan tampil dengan gaya yang selesa. Saya tidak mahu buat sesuatu semata-mata memuaskan hati orang lain. Soal pakai tudung atau tidak, biarlah antara saya dan Tuhan,” jelasnya kepada Harian Metro.

Selain itu, sedia maklum bahawa apa yang dilakukannya itu bakal mendapat kecaman dan kritikan hebat, Diana memberitahu bahawa dia sudah bersedia sepenuhnya dengan perkara berkenaan. (rtky/s)


Kereta Dipandu Vanidah Imran Terbakar

Menerusi kemaskini terbaru akaun Twitter ondscene.my, kereta yang dipandu pelakon Vanidah Imran telah terbakar dalam perjalanan di Serbang menghala ke Sungai Besi sekitar 3.00 pagi tadi. Namun, laporan awal menyebut yang pelakon itu tidak mengalami apa apa kecederaan.

BACA: Mufti Perak Saran Vanidah Imran, Rashidi Ishak Rujuk Pejabat Agama


Dugaan Ajar Zahnita Wilson Erti Cinta Dan Setia

Pelakon dan juga model, Zahnita Wilson menyatakan kehidupannya kini bahagia bersama suami dan anak-anak biarpun sebelum ini dia pernah berdepan dengan konflik rumah tangga sehinggakan dia pernah nekad untuk hidup sendiri.

“Hidup ini biasalah, pasti ada pasang surutnya. Saya juga tak sempurna. Pernah nekad seperti mahu hidup sendirian dan boleh berdikari, tetapi suami saya tidak mahu lepaskan saya. Perasaan sayang itu masih ada antara kami dan lebih penting kami berdua ada zuriat yang masih memerlukan kasih sayang serta cinta”

“Malah ketika berlaku kehambaran dalam rumah tangga kami, saya sendiri keliru dengan apa yang patut dibuat dan sebaliknya. Saya sendiri tak boleh bersikap pentingkan diri sendiri dan saya tak boleh sewenang-wenangnya menghalang cinta bapa kepada anak itu daripada terus disekat.

“Kami memang bergelut beberapa tahun lalu tapi Alhamdulillah semuanya kian pulih. Kami masih bersama. Benar tak semudah itu untuk melepaskan kenangan bersama dan membina kehidupan baharu. Apa yang terjadi ada hikmah di sebaliknya,” katanya yang dipetika daripada portal Malaysian Digest.

Selain itu, Zahnita juga menyifatkan perkara yang terjadi turut menguji kesetiaan dan cintanya kepada pasangan. Kini Zahnita sibuk dengan tanggungjawab sebagai isteri dan juga menguruskan anak-anak. (rtky/s)


Ayda Jebat Dan Zul Ariffin Akui Selesa Bergandingan Bersama

Bergandingan kembali bersama Zul Ariffin dalam drama M.A.I.D, Ayda Jebat mengakui bahawa dia berasa seronok berlakon dengan jejaka tersebut namun menegaskan ia hanyalah sekadar rakan sekerja.

“Perasaan dia lain sebab dalam Rindu Awak 200%, saya dan Zul suka sama suka. Tetapi dalam M.A.I.D saya kena jadi wanita yang terkejar-kejarkan dia. Saya perlu jatuh cinta dengan Zul sekali lagi. Nampak senang tapi sebenarnya agak sukar”

“Saya tidak pernah mengambil komen peminat yang mengutuk itu sebagai perkara negatif. Semuanya saua jadikan sebagai motivasi dan semangat. Cuma kadang-kala kecewa apabila timbul tuduhan yang bukan-bukan sehingga melibatkan harga diri”

“Saya pun tidak faham bagaimana orang boleh keluarkan cerita tanpa bukti atau bertanya dahulu. Apapun sebagai anak seni, semua itu saya telan sahaja,” katanya kepada portal Astro Gempak.

Sementara itu, Zul melalui BH Plus berkata, sikap Ayda yang gemar bergurau dan ketawa menyenangkan dirinya yang pendiam dan seringkali terhibur apabila melihat gelagat Ayda yang mudah terhibur.

“Depan kamera kami tidak mempunyai masalah untuk bersama dan di belakang kamera pun kami belasah saja. Semuanya senang sebab ia terjadi secara semulajadi dan bersahaja. Kami boleh bercakap mengenai apa-apa saja sebab keselesaan itu sudah ada. Malah pengarah pun tak pening melayan kami,” jelas Zul. (rtky/s)


Adam Shah Berterima Kasih Atas Doa Semua Yang Mendoakan Keluarganya

Tahniah kepada pelakon Adam Shah dan juga Fatin Afeefa yang telah mendirikan rumah tangga pada Disember 2013 kerana baru sahaja menyambut kelahiran anak pertama (perempuan) pada 15 Jun lalu pukul 6.15 petang.

“Alhamdulillah, mommy and baby selamat. Selepas 17 jam menahan sakit dari jam 11 malam dan akhirnya isteri selamat melahirkan puteri kami pada 15/06/15 jam 6.15pm semalam. Terima kasih pada yang mendoakan isteri dan baby”

“Semoga Allah SWT membalas kebaikan anda semua. Doa adik beradik, sedara mara, sahabat dan rakan2 sangat bermakna di saat isteri berjuang melahirkan zuriat. Terima kasih juga buat Eina Azman yang sudi meluangkan waktu ziarah kami,” katanya di dalam akaun Instagram.

Semoga pasangan ini akan sentiasa diimpahkan rezeki dan pastinya kehadiran cahaya mata di hari lebaran nanti bakal menambahkan seri keluarga kecil ini. (rtky/s)


Amber Chia Mahu Rasai Sendiri Pengalaman Berpuasa Penuh Sebulan

Sebelum ini, Amber Chia pernah tampil berhijab sewaktu Festival Hijab Antarabangsa Kuala Lumpur dan kini mengakui ingin turut sama-sama berpuasa selama sebulan bagi merasai sendiri pengalaman yang turut dikongsi oleh mereka yang beragama Islam.

“Ya, tahun ini saya mahu cuba berpuasa selama 30 hari. Saya nak rasa sendiri pengalaman bagaiamana jika tiada makanan. Selain itu, berpuasa ini sebenarnya bagus juga sebagai amalan berdiet. Saya sebenarnya tidak kisah jika tidak makan cuma saya tidak tahan dahaga”

“Dua tahun lalu saya ada cuba berpuasa, cuma saya jadi sangat tidak bermaya kerana terlalu dahaga. Namun, pada tahun ini saya mahu cuba lagi. Saya juga mahu rasa pengalaman bangun bersahur,” katanya yang juga free thinker namun berminat untuk mendalami Islam dengan lebih dekat.

“Sebagai rakyat Malaysia di mana negara kita mempunyai pelbagai kaum dan agama, saya kira tidak salah jika saya sendiri mengalami pengalaman setiap agama di negara ini”

“Walaupun, saya seorang free thinker tapi saya suka dan sentiasa ingin belajar mengenai semua agama dan budaya. Ada kawan-kawan luar negara yang bertanya kepada saya beberapa perkara dan mempersoalkan kenapa saya pakai tudung”

“Dan saya terangkan pada mereka yang saya mahu rasa sendiri pengalaman bertudung. Pada saya, individu bukan Islam memakai hijab atau tidak merupakan satu pilihan,” katanya seperti yang dipetik daripada portal Malaysian Digest. (rtky/s)


Nabila Huda Maafkan Semua Peminat Yang Mengkritik DI Laman Sosial

Nampaknya masih tidak berhneti perdebatan di laman sosial Nabila Huda dan baru-baru ini,
pelakon ini sendiri sempat berpesan kepada peminatnya agar bertenang dan berhenti bertekak sesama sendiri.

“Tak suka saya jangan follow. Simple. Dosa dan pahala kan ditentukan oleh Allah swt. Tak kisah la macamana jahat dan teruknya saya di mata anda, yang berhak nilai saya adalah dia,” antara kata-kata Nabila menjelaskan situasi di ruangan komen pada akaun Instagram miliknya.

Jika dilihat daripada komen tersebut, Nabila juga menegaskan bahawa dia tidak memegang minuman keras sebaliknya ia dipegang oleh rakan-rakannya. Mungkin sudah lalu dengan perkara tersebut, pelakon ini juga menyatakan dia sentiasa memaafkan mereka yang selalu menghentam dirinya.

Apa yang pasti, perkara sebegini makin dilayan, makin menjadi, dan boleh menyebabkan perkara bertambah besar. Pastinya ramai juga peminat yang sentiasa mendoakan kebaikan kepada Nabila. (rtky/s)


Yatt Hamzah & Suami Bakal Berbulan Madu, Jalani Puasa Di Mekah

Pengacara dan pelakon Yatt Hamzah kini telah melebarkan sayapnya dalam perniagaan dengan pembukaan cawangan butiknya yang ke-3 Suci di Wangsa Melawati kelmarin. Nampaknya rezeki Yatt semakin mencurah-curah dan apa yang kurang enaknya pula timbul isu ciplak kreativiti hijab-hijab yang dipasarkan menerusi jenama beliau sendiri itu.

Sebelum ini tidak terkecuali juga dengan jenama tudung seperti Fareeda yang telah diciplak dan dieksploitasi oleh orang-orang yang tidak bertanggungjawab.

“Bagi saya kalau orang tiru kita maknanya kita bagus dan yang penting kita berfikiran positif sahaja. Kita kena percaya pada rezeki Allah. Mereka yang mahukan kualiti akan datang ke butik saya untuk membeli,” katanya yang ditemui baru baru ini

Dalam pada itu, pada bulan Ramadan ini Yatt Hamzah menjelaskan beliau akan memberikan lebih keutamaan untuk beribadah dan akan berangkat ke kota suci Mekah bersama suaminya bagi menunaikan impiannya untuk menjalankan ibadah puasa di sana.

“Bulan Ramadan ini saya akan buka butik seperti biasa dan akan tutup sebelum berbuka puasa dan pada malam hari saya akan fokus untuk tunaikan solat tarawikh dan ibadat-ibadat yang lain. Selain itu saya tak sabar untuk berbuka puasa dengan minuman air zam-zam di Masjidil Haram”

“Saya rasa sangat bersyukur dengan nikmat kurniaan Allah Taala kali ini. Walaupun berpuasa, ini juga kira honeymoon saya dan suami,” katanya sambil tertawa kecil

Sementara itu, Yatt turut berkata bahawa hasil wang perniagaannya itu turut didermakan kepada umat Islam di Palestin bersempena Ramadhan ini.

“Saya membantu umat Islam di Palestin dengan mendermakan sedikit hasil daripada penjualan shawl dan alhamdulillah ianya memberangsangkan dan ini juga untuk mendapat keberkatan daripada Allah,” tambah Yatt Hamzah lagi. (rtky/h)


Nooh Gadut Harap Artis Berhijrah Istiqamah, Tidak Putus Asa Perbaiki Diri

Pengerusi Majlis Agama Islam Johor, Datuk Nooh Gadut menyarankan tiga garis panduan kepada selebriti tanah air yang telah berhijrah agar mereka dapat menjaga kesucian Islam sesuai dengan penghijrahan yang dilakukan.

“Sewajarnya kita patut beri ucapan tahniah dan perghargaan kepada mereka kerana tranformasi serta penghijrahan dilakukan tetapi semua pihak harus mengambil perhatian bahawa aurat ini bukan sekadar menutup sahaja”

“Mereka juga harus memastikan bahawa pakaian yang dipakai tidak ketat dan jarang sehinggakan ia boleh menampakan susuk serta bentuk tubuh badan sesorang kerana ini akan menjadikan orang ghairah apabila melihat,” katanya kepada mStar Online.

Selain itu, Nooh dalam masa yang sama berharap agar artis yang sudah berhijab tidak putus asa dalam memperbaiki diri pada masa hadapan dan sentiasa istiqamah (berterusan) dalam menutup aurat.

Selain itu, Nooh juga menasihatkan agar masyarakat di luar sana harus memberi ruang kepada seseorang artis ini untuk berubah secara berperingkat agar golongan berekenaan dapat memperbaiki diri masing-masing. (rtky/s)


Fouziah Gous Azam Puasa Penuh Walaupun Hamil, Ikut Nasihat Doktor

Walaupun pelakon dan pengacara ini sedang sarat mengandung tiga bulab, Fouziah Gous telah berazam untuk berpuasa penuh pada bulan Ramadan akan datang dan tidak mahu kandungan beliau menjadi alasan untuk tidak menyempurnakan kewajipan beliau untuk berpuasa.

Sebelum ini pun menurut Fouziah Gous, beliau sudah mula berlatih untuk berpuasa kerana kali ini merupakan yang pertama untuk dirinya menjalani ibadah puasa dalam keadaan hamil. Namun, kesibukan kerja kadang kadang membataskan dirinya untuk berlatih puasa.

“Saya sudah mula set minda saya agar kuat semangat untuk berpuasa dalam keadaan diri yang baru hamil ini. Saya juga sudah dapatkan nasihat doktor yang memantau kehamilan saya. Menurut doktor, tiada masalah untuk saya berpuasa asalkan saya banyak berehat, menjaga pemakanan dan kesihatan saya serta baby dalam kandungan”

“Tetapi sekiranya ia memudaratkan saya dan kandungan, doktor menasihatkan agar saya tidak memaksa diri untuk berpuasa,” ujarnya kepada Mangga Online hari ini.

Dalam masa yang sama, Fouziah Gous turut berkata yang beliau akan banyak berehat daripada aktiviti seni sepanjang Ramadhan ini selain tidak lagi membuat aktiviti di gimnasium seperti kebiasaan demi menjaga kandungan dalam perut. (rtky/m)


Umie Aida Faham Situasi Kakaknya, Mohon Beri Erma Fatima Ruang

Tiada apa yang diharapkan daripada Datin Umie Aida kecuali rumah tangga kakaknya, Erma Fatima bersama Bade Azmi dapat dipertahankan dan segala masalah di antara mereka dapat diselesaikan dengan baik.

“Erma dan Bade sudah berkahwin selama 25 tahun dan saya sentiasa beritahu kakak saya supaya pertahankan rumah tangganya. Dia ada memberitahu masalahnya kepada saya tetapi tidak pernah sekali pun saya memberikan kata-kata negatif sebaliknya yakin ada jalan untuk menyelamatkan perkahwinan mereka”

“Mengenali Erma sebagai kakak dia bukan seorang yang mudah buat keputusan dan akan mengambil masa berfikir sebelum menyatakan sesuatu. Saya yakin tindakannya memfailkan permohonan cerai itu bukan sesuatu yang mudah buatnya dan pasti dia ada sebab tersendiri,” katanya kepada mStar Online.

Selain itu, Umie juga menyatakan dia cuba menghubungi kakaknya melalui panggilan dan juga mesej namun tidak terjawab. Tambah Umie, dia berharap semua pihak dapat memberikan ruang kepada Erma dan Bade dalam mengharungi masa sukar ketika ini selain mendoakan yang terbaik buat mereka. (rtky/s)


Rahim Sepahtu Diserang Gastrik, Sukar Bernafas

Hanya masuk hospital kerana sukar bernafas (berpunca daripada gastrik), khabar angin mengenai Rahim Sepahtu meninggal dunia cepat tersebar dan empunya diri ketika dihubungi Astro Gempak menafikan perkara tersebut.

“Sebenarnya ia tidak begitu serius cuma sewaktu selesai mengadakan persembahan saya mengalami masalah sukar untuk bernafas akibat daripada komplikasi yang berpunca dari gastrik. Selepas melihat keadaan saya begitu, mereka segera menghantar saya ke hospital untuk mendapatkan rawatan lanjut”

“Alhamdulillah, panjanglah umur saya. Kepada mereka yang menyebarkan berita palsu dan tidak benar tentang keadaan saya itu, hentikanlah kerana ia akan menyebabkan keadaan jadi huru-hara”

“Kepada rakan-rakan yang telah membantu saya pada hari kejadian terutama Jep dan Shuib, pertolongan mereka tidak terluah dengan kata-kata,” katanya yang turut manfikan dakwaan mengatakan dia dikejarkan ke hospital kerana masalah jantung.

Selain itu, Rahim juga menyatakan dia pernah berhadapan dengan kejadian serupa ketika sedang menjalani penggambaran tidak lama dahulu. Apa pun, semoga Rahim dapat berpuasa penuh dan tidak diserang gastrik ketika berpuasa nanti. (rtky/s)


Sedang Hamil Lima Bulan, Isteri Ezad Exist Disahkan Hidapi Penyakit Kanser

Ketika ini, Ezad Exist sedang berhadapan ujian yang cukup besar malah dalam masa yang sama turut melibatkan nyawa isterinya, Nor Azeana Ramli yang kini menghidapi kanser selain turut hamil lima bulan.

“Zeana mengadu sakit perut sewaktu mengerjakan umrah dengan saya Februari lalu. Dia kemudian menjalani pemeriksaan di Hospital Ampang dan disahkan ada ketumbuhan. Seminggu kemudian dia menjalani pembedahan membuang ketumbuhan sebesar kepala bayi”

“Ingatkan selepas itu keadaanya akan pulih, tapi sakit lagi. Apabila dirujuk semula kepada doktor, kami terkejut apabila diberitahu dia (isteri) mungkin menghidap kanser GIST. Doktor mahu Zeana buat imbasan, tetapi akan ada kesan sampingan pada kandungan,” jelasnya kepada Harian Metro.

Menurut Ezad, isterinya nekad mahu melahirkan anak kedua mereka dan berharap akan berlaku keajaiban penyakit tersebut akan hilang setelah anak mereka dilahirkan. Ketumbuhan Stroma Gastrousus (GIST) ialah sejenis ketumbuhan yang paling biasa terjadi di saluran usus yang menjejaskan saluran penghadaman atau struktur yang berhampiran dalam abdomen.

Buat Ezad dan isteri, semoga urusan dipermudahkan dan pasti ramai peminat sentiasa mendoakan yang baik-baik untuk kesejahteraan anda sekeluarga. (rtky/s)


Dewasa Atau Kanak Kanak, Filem Minions Wajib Ditonton Semua

Mereka comel, bertenaga dan tidak pernah habis dengan keletah kelakar yang setiap langkah mereka pasti membuatkan kita semua ketawa. Walaupun sudah tua kami di sini masih teruja setiap kali melihat kelibat Minions di mana mana sahaja — kali ini mereka sudah punyai filem sendiri.

Filem yang bakal menjenga pawagam pada 18 Jun 2015 ini bakal menceritakan perjalanan Minions mencari tuan besar (master) dari zaman pra sejarah bertuankan dinosaur T-rex sehinggalah kepada watak penting perang dunia pertama, Napoleon Bonaparte.

Diketuai oleh sekumpulan kecil Minions bernama Kevin, si lincah bertenaga Stuart dan si dia yang mudah disayangi Bob keluar untuk mencari tuan besar baru dalam usaha memastikan kelangsungan hidup Minions yang lain untuk terus relevan di atas muka bumi ini.

Ketiga-tiga mereka memulakan perjalanan penuh cabaran dari Antartika ke bandar New York era 60’an dan berakhir di kota London yang membawa mereka kepada tuan besar seterusnya iaitu Scarlet Overkill (suara oleh Sandra Bullock), watak super-penjahat pertama di dunia.

Mampukah mereka menjalankan tugas dengan baik sekaligus menyelamatkan umat Minions yang lain? Mestilah kami sendiri dan anda semua wajib ke pawagam berhampiran pada 18 Jun ini. Telatah mereka sahaja sudah cukup untuk kita terhibur sepanjang filem, kami pasti!

Dan yang lebih penting, tahukah anda yang filem Minions ditayangkan hampir sebulan lebih awal di Malaysia berbanding di Amerika Syarikat? Ini sesuatu yang istimewa untuk kita dan jadi sebab tambahan kita semua tidak lepaskan filem hebat ini. Maklumat lanjut di uip.com.my/minions!

Sebelum kami terlupa, United International Pictures (UIP) ada buat satu galeri khas untuk anda peminat Minions memuat naik gambar sendiri berserta sticker khas comel dengan watak Minions untuk anda kongsikan bersama rakan rakan.

Tengok ramai sudah sertai, jom kita ke uipminion.com apa tunggu lagi? BANANA!


Raysha Rizrose Bakal Berlakon Filem Bersama Pelakon Senior

Siapa sangka, Raysha Rizrose yang juga merupakan juara Dewi Remaja 2015 baru-baru ini, kini telah pun dilamar oleh Sabri Yunus, bukan calang-calang pengarah dan dengarnya, Raysha juga akan digandingkan bersama nama-nama besar dalam industri lakonan.

Menurut laporan portal Murai lamaran berlakon tersebut merupakan tawaran untuk membintangi filem terbaru arahan Sabri yang berjudul Dukun Doktor Dani, terbitan Astro Shaw.

Antara pelakon senior yang turut terlibat di dalam filem tersebut ialah Fasha Sandha, Khatijah Tan, Yus Jambu, Taufik Batisah dan ramai lagi. Bertuah sungguh Raysha kerana terus disambar untuk berlakon, bukan untuk drama, tetapi terus ke layar perak.

Apa pun, jika benar berita ini, semoga Raysha dapat membuktikan gelaran juara yang dimahkotakan kepadanya itu berbaloi dan pastinya Sabri Yunus juga meletakkan harapan yang tinggi kepada Raysha yang juga adik kepada Nelydia dan Uqasha Senrose ini. (rtky/s)


Bade Tidak Pernah Lafaz Cerai, Serah Situasi Pada Takdir

Menurut Bade Hj. Azmi yang sudah pun mendirikan rumah tangga selama 25 tahun bersama
Erma Fatima, dia berkahwin kali kedua bukanlah untuk bercerai malah dalam masa yang sama menyatakan bahawa dia tidak pernah melafazkan perkataan cerai itu.

“Saya tidak pernah melafazkan apa-apa pun, setuju nak bercerai jauh sekali. Seharusnya perkara ini dibawa berbincang. Saya bukannya budak kecil dan jenis suka melenting”

“Kepada dua-dua isteri, saya nak beritahu. Saya berkahwin bukan untuk bercerai. Namun, jika takdir menentukan salah seorang atau kedua-dua sekali bukan lagi jodoh saya, apa pun keadaan, bukan kuasa saya. Erma mahupun Aida tahu saya berkahwin bukan untuk bercerai,” jelasnya kepada Berita Harian dalam sisipan B*Pop semalam.

Bade dan Erma bernikah pada 30 November 1990. Mereka memiliki lima anak angkat, namun pada awal 2014, Bade telah berkahwin dengan wanita bernama Aida berasal dari Pahang. Hasil perkahwinan itu mereka dikurniakan seorang anak lelaki hujung tahun lalu yang kini berusia enam bulan. (rtky/s)


Kafe Nora Danish Letak Harga Berdasarkan Lokasi, Bahan berkualiti

Mempunyai jawapan tersendiri terhadap beberapa peminat yang mengatakan harga makanan di kafe miliknya mahal, Nora Danish menyifatkan harga yang disediakan Kopi & Xoxo adalah berpatutan dengan lokasi selain bahan yang digunakan juga berkualiti tunggu.

“Sebenarnya harga makanan dan minuman di kafe Kopi & Xoxo itu tidak begitu mahal dan orang ramai juga harus faham kerana ia terletak di Bangsar jadi kami harus menanggung kadar sewa yang agak tinggi”

“Barang-barang digunakan juga berkualiti jadi harga yang dikenakan bersesuaian dengan lokasinya,” katanya kepada mStar Online selain menyatakan keuntungan diperolehi juga tidak lumayan seperti mana dibayangkan kerana usia perniagaan yang baru mula bertapak.

“Kami bukan nak kejar untung semata-mata kerana perniagaan ini dibuat sekadar suka-suka jadi keuntungan yang diambil sebenarnya tidak banyak. Jadi harga yang dikenakan amat berpatutan dan ia amat sesuai kepada pelanggan,” katanya. (rtky/s)


Elizabeth Tan Jawab Dakwaan Tidak Boleh Menyanyi Secara Langsung

Baru setahun jagung dalam industri hiburan, macam macam tuduhan yang dilemparkan ke atas penyanyi muda ini. Dari khabar angin mengatakan dirinya pernah meniduri VIP sebelum ini sehinggalah yang terbaru timbul dakwaan beliau tidak boleh menyanyi live (secara langsung) pula.

Bercakap kepada Utusan Malaysia baru baru ini, Elizabeth Tan menerima kritikan & komen orang ramai secara terbuka namun biarlah kritikan yang dilemparkan itu tidak keterlaluan.

BACA: Elizabeth Tan Dikecam Fanatik K-pop, Hanya Kerana Nama Kelab Peminat

“Cuba bayangkan orang tuduh saya tak boleh menyanyi live! Memang perit untuk ditelan tetapi itu yang membuatkan saya bersemangat untuk memperbaiki kelemahan. Bagi saya orang boleh menilai tetapi biarlah komen tidak keterlaluan. Tapi saya okay, tak tersinggung pun,” ujarnya.

Dalam masa yang sama, Elizabeth Tan mengakui mengambil kelas latihan vokal bersama guru vokal Alwin Santiago untuk memperbaiki diri selain mengubah persepsi orang ramai yang meminati dirinya kerana cantik dan mampu menyanyi lagu bahasa Melayu sahaja.

“Saya mahu ubah persepsi itu. Bukan tak suka orang meminati diri sendiri tetapi lebih manis kalau mereka minat saya disebabkan kebolehan yang ada. Sebab itu saya berusaha untuk membuktikan yang saya juga mampu jadi seperti penyanyi lain,” tambahnya lagi. (rtky/m)


Di Sekitar Majlis Resepsi Hanis Zalikha & Hairul Azreen Di Hotel Majestic KL

Setelah selamat bergelar semua isteri pada 5 Jun lalu, pasangan secocok Hanis Zalikha dan juga Hairul Azreen hari ini telah berlangsung majlis resepsi bagi pihak lelaki di Hotel Majestic.

Dalam majlis yang turut diserikan dengan persembahan daripada Awi Rafael dan juga Dayang Nurfaizah, rakan-rakan selebriti yang lain seperti Fara Fauzana, Emma Maembong, Elfira Loy dan ramai lagi turut sama hadir memeriahkan majlis.

Pasangan itu dinikahkan bapa Hanis sendiri iaitu Zainal Rashid Mohd Zain dan Hanis turut menerima wang hantaran berjumlah RM91,019.90, yang memberikan simbolik tarikh lahirnya sendiri iaitu 9 Oktober 1990. Hairul turut menyerahkan mas kahwin bernilai RM300.

Memang nampak sepadan dan sedondon sekali pasangan ini dalam busana putih. Kami kongsikan beberapa keping gambar majlis resepsi tersebut bersama anda. Enjoice!


Peminat Beri Sokongan Semangat Kepada Tasha Shilla

Setelah kecoh dikecam melalui media sosial, beberapa hari lepas Tasha Shilla tampil bersuara melalui media soial dengan memuatnaik beberapa keping gambar di Instagram selain sempat membalas beberapa komen daripada peminatnya.

“Sabar itu indah. Terima kasih atas sokongan kalian,” kata Tasha dalam satu komen di laman Instagram miliknya. Selain itu, pelakon ini juga memuatnaik gambar bersama keluarganya dan menyatakan keluarganya sentiasa bersama dirinya.

Apa pun, semoga Tasha tabah menghadapi keadaan ini malah melalui komen yang ditinggalkan peminatnya, ramai yang memberi sokongan moral dan juga nasihat agar pelakon ini kuat menghadapi ujian dan dugaan yang mendatang. (rtky/s)


Nad Zainal Padam Gambar Mesra Dengan Teman Lelaki

Sebelum ini, Nad Zainal pernah memuatnaik gambar dirinya bersama dengan seorang lelaki, namun kini telah memadam gambar tersebut kerana mendapat pelbagai reaksi berbaur daripada peminatnya di laman Instagarm.

Malah melalui sumber daripada portal Astro Gempak itu juga mendakwa teman lelaki yang selalu mengiringi Nad juga merupakan seorang kaki perempuan selain menyatakan bahawa perangai pelakon itu juga turut berubah.

Malah reaksi kurang senang daripada peminatnya di laman Instagram turut memberi gambaran bahawa peminatnya mengambil berat dan terlalu sayangkan selebriti pujaan mereka ini.

Apa pun yang terjadi di antara mereka, kami yakin Nad Zainal sudah cukup matang untuk membuat keputusan di dalam percintaan malah Nad sendiri sebelum ini pernah menyatakan bahawa dia lebih mengutamakan kerjaya daripada cinta. (rtky/s)


Sekitar Majlis Aqiqah Anak Black, Khaleef Dayyan

Semalam (Sabtu), Black telah mengadakan majlis aqiqah buat anak pertamanya, Khaleef Dayyan di Dewan N’dah Mahligai yang diadakan cukup meriah selain turut dihadiri oleh keluarga terdekat.

Sementara itu, menurut mStar Online, Black dikatakan berang apabila individu yang mengutuk anaknya di laman sosial sebelum ini, memanipulasi kejadian tersebut di laman Facebook miliknya baru-baru ini.

Black telah membuat laporan polis selepas seorang pengikut Instagram menggelarkan anaknya yang lahir pada Januari lalu dengan panggilan beruk dan turut mendedahkan perbuatan itu dilakukan oleh seorang penuntut sebuah universiti dan memintanya membuat permohonan maaf secara terbuka.

Kami pun tidak tahu bila episod memohon maaf ini akan berakhir. Semoga keluarga Black akan sentiasa bahagia dan dipermudahkan segala urusan. Kami kongsikan beberapa keping gambar majlis aqiqah anak Black bersama anda. Enjoice! (rtky/s)